टटका खबर : अतवार,2अगस्त 2015 (अबेर) – टटका खबर\nटटका खबर : अतवार,2अगस्त 2015 (अबेर)\n1 अगस्त का दिने वाराणसी के मानमहल मंदिर में टूरिज्म प्रदर्शनी के उद्घाटन करत केन्द्र में संस्कृति राज्यमंत्री डा. महेश शर्मा\nअझुराइल संसद के सरिहावे के कोशिश में पलीता लगावे का कोशिश में कांग्रेस अतवारे से लाग गइल. काल्हु सोमार का दिने पहिले सोनिया अपना गोल के बइठक क के आपन राय बतइहें जवना का बाद कांग्रेस तय करी कि सगरी गोल के बइठक में शामिल होखे कि ना. कांग्रेस अबहियों जिदियाइल बिया कि बिना इस्तीफा दिअवले सरकार से कवनो चरचा ना होखी जबकि भाजपा के कहना बा विपक्ष बिघिन डाले वाला रवैया अपना लिहले बावे जवन देश खातिर नुकसानदेह साबित होखत बा.\nयूपी के मुख्यमंत्री अखिलेश यादव चाहत बाड़न कि भारतीय लघु उद्योग विकास बैंक (सिडबी) के मुख्यालय लखनउए में बना दीहल जाव जेहसे यूपी आ अगल बगल के राज्यन में लघु उद्योग लगावे में सहुलियत होखो. एह बाबत ऊ एगो चिट्ठी लिखले बाड़न पीएम मोदी का लगे. लिखले बाड़न कि सिडबी के जवन विभाग मुंबई चल गइल बा तवनियो के लखनऊ वापिस ले आवल जाव आ एकरा प्रबन्ध निर्देशको के कार्यालय एहिजे राखल जाव.\nबिहार विधानसभा चुनाव के तइयारी में लागल चुनाव आयोग के दौरा7आ 8 अगस्त के होखे जा रहल बा. मुख्य चुनाव आयुक्त के दल बिहार दौरा पर आवे वाला बा आ पटना का साथही मुजफ्फरपुर आ भागलोपुर के दौरा कर सकेला आ राजनीतिक गोलन से बतिया के चुनाव के रुपरेखा बनावे के काम करी. कहल जात बा कि तारीख के एलान अगस्ते महीना में कइल जा सकेला. दिवाली आ छठ पर्व देखत चुनाव ओकरा पहिलहीं खतम कर लेबे के प्लान बा चुनाव आयोग के.\nबिहारी बाबू के बकर बकर के कारण खोजे में लागल लोग के कहना बा कि ऊ चाहत बाड़न कि उनुका मेहरारू पूनम सिन्हा के विधानसभा चुनाव के टिकट दीहल जाव. बिहारी बाबू के लालसा देखत जदयू उनुका सोझा दाना फेंके में लागल बा काहे कि भाजपा में उनुकर साध पूरा होखे के कवनो उमेद नइखे.\nमानसून का चलते देश का बाकी हिस्सा में भलही बाढ़ का चलते जनजीवन परेशान बा बाकिर उत्तर प्रदेश में काम लायक बरखा ना होखला का चलते कुछ इलाकन में सूखा त कुछ इलाकन में बाढ़ के बिपदा आवे के अनेसा बन गइल बा. गुजरात में बरखा का चलते पचास से अधिका लोग मरल बा आ ओकरा सबले बेसी नुकसान भइल बा. पश्चिम बंगाल में 48 लोग के मरे के खबर बा. हिमाचल प्रदेश आ उत्‍तराखंड में जमीन धँसला आ पहाड़ खसकला का चलते कई जगह रास्ता बन्द हो गइल बा. राजस्थानो में बहुते नुकसान भइल बा आ यूपी आ बिहारो में अनेके नदियन में पानी उफान मारत बा आ कई जगहा खतरा का निशान से उपर बहत बाड़ी सँ नदी. मणिपुर के पाँच गो जिला में बहुते तबाही होखे के खबर बा.\nपटना-मुम्बई सुविधा एक्सप्रेस अब हप्ता में दू दिन चलावल जाई. एह ट्रेन के पटना से अतवार आ बुध का दिने आ मुंबई से मंगल आ शुक का दिने चलावल जाई. अब एकरा में स्लीपरो कोच लगावल जाई.\nसासाराम जिले के शिक्षा विभाग के जिला कार्यक्रम पदाधिकारी, स्थापना कार्यालय में अतवार का सबेरे आग लाग गइल जवना से बहुते कागजात जर के राख हो गइल बा. पुलिस के कहना बा कि अबले पता नइखे चलल कि आग लागल कइसे.\nपटना के शास्त्री नगर थाना क्षेत्र के हनुमान मंदिर का लगे से पुलिस गोरखपुर निवासी एगो अपराधी के असलहा का साथे गिरफ्तार कर लिहले बियाा.\nमुंबई क्रिकेट एसोसिएशन अभिनेता शाहरुख खान पर वानखेड़े स्टेडियम में घुसे पर लगावल रोक हटा लिहलसि. उनुका पर पाँच बरीस खातिर रोक लगावल गइल रहुवे काहे कि आपन हनक बनावे खातिर साल 2012 में ऊ ओहिजा के कर्मचारियन आ सुरक्षा में लागल लोग से अझुरा गइल रहलन. बाकिर बाद में शाहरुख के नीमन बेवहार से खुश हो के एसोसिएशन उनुका पर लगावल रोक समय से कई बरीस पहिलहीं हटा लिहले बावे.\nभारत के जोशना चिनप्‍पा विक्‍टोरिया ओपन स्‍क्‍वाश टूर्नामेंट मेलबर्न में खेलल फाइनल में डेनमार्क के लाइन हैनसेन के हराके खिताब हासिल क लिहली. ओने भारतीय महिला टीम डेनमार्क के कोपनहेगन में होखत विश्‍व तीरंदाजी चैंपियनशिप में रजत पदक हासिल कइलसि जब ओकरा के फाइनल मुकाबला में रुस के टीम हरा दिहलसि.\nभूमि अधिग्रहण विधेयक पर विचार करत संसद के तीस सदस्‍यन वाली संयुक्‍त समिति फेरू आपन रिपोर्ट समय पर ना दे पाई आ एह चलते लोकसभा में फेरू निहोरा करी कि ओकरा के सात अगस्त तक के समय दीहल जाव.\nदुनिया के बाजार मे कच्चा तेल के गिरत दाम के फायदा देश के लोग के नइखे मिल पावत काहे कि एहिजा ओकरा पर बहुते टैक्स लाद दीहल गइल बा. एगो हिसाब लगा के बतावल गइल बा कि इंडियन आयल कंपनी रिफाइनरी से 29.41 रुपिया हर लीटर के दाम देके खरीदेले आ अपना डीलरन के 31.82 रुपिया का हिसाब से दे देले. बाकिर ओहिजा इहे तेल लगातार गिरावट का बादो 66.47 रुपिया से अधिका पड़त. राज्यो सरकार ना चाहऽ सँ कि एह दुधारु गाय के बिसुके दीहल जाव.\nपाकिस्तान के प्रधानमंत्री नवाज शरीफ के परिवार समेत मारे के योजना अतवार का दिने सफल ना हो सकल. उनुका काफिला में अचके में एगो कार घुस आइल आ शरीफ वाली कार के टक्कर मारे के कोशिश कइलसि बाकिर सुरक्षा वाले एकरा के विफल करा दिहलें आ ड्राइवर के गिरफ्तार क के ओकरा से पूछताछ होखत बा. ओह गाड़ी के नंबर प्लेट फर्जी मिलल बा.\nआजादी का समय हिन्दुस्तान छोड़ के अपना मजहबी मुल्क पाकिस्तान जाए वाला लोग के आजु ले पाकिस्तान में इज्जत ना मिलल आ ओह लोग के रोजे कवनो ना कवनो मुसीबत झेले के पड़ेला. बाकिर एकरो दोष ई मुहाजिर हिन्दुस्ताने पर लगावत बाड़े कि हिन्दुस्तान ओह लोग के बचावे नइखे आवत. अरे, जब हिन्दुस्तान छोड़ के पाकिस्तान जात रहलऽ तहिया ना सोचलऽ कि हिन्दुस्तान तोहर देश ह त अब हिन्दुस्तान के का पड़ल बा कि तोहरा लोग के फटला में आपन गोड़ फँसावे! जस करनी तस भोगहु तापा, नरक जात नर क्यों पछताता!\nअतवार का दिने पाकिस्तान अपना जेल में बंद तीन गो नाबालिग समेत 163 गो मछुआरन के रिहा क दिहलसि. एह लोग के सोमार का दिने बाघा सीमा पर हिन्दुस्तान के सँउप दीहल जाई. एकरा के पिछला दिने रुस का उफा में भइल बातचीत का चलते भइल बतावल जात बा.\nबरखा आ बाढ़ का चलते पाकिस्तानो से तबाही के खबर बा आ ओहिजा 109 लोग के जान जाए के खबर बा. एने म्यांमार के चार इलाका में बाढ़ का चलते आपात स्थिति के एलान हो गइल बा.\nTags: News in Bhojpuri, टटका खबर, नवाज शरीफ, पाकिस्तान, भोजपुरी में खबर.


आमला का अचार बनाने की विधि हिंदी में बताये? » Amla Ka Achar Banane Ki Vidhi Hindi Me Bataye - Download the Vokal App\nआमला का अचार बनाने की विधि हिंदी में बताये?...\nविकी अमला का अचार बनाने के लिए बहुत ही g-force है जो हमला है उसको काट के भी डाल सकते हैं नहीं तो फूल ही डाल सकते हैं उसके लिए अब जो ऑयल है वालों में थोड़ा नींबू साहित्य कैसे डाल दीजिए फिर उसके बाद हमला मिक्स कर दीजिएगा और वह दिन 22:30 देश में वह अमला का अचार बन जाएगा अगर आपको बेहतरीन तरीके से बनाना है यूट्यूब चैनल विजिट करके उसे देखकर बना सकते हैं\nvicky amla ka achaar banane ke liye bahut hi g force hai jo hamla hai usko kaat ke bhi daal sakte hain nahi toh fool hi daal sakte hain uske liye ab jo oil hai walon me thoda nimbu sahitya kaise daal dijiye phir uske baad hamla mix kar dijiyega aur vaah din 22 30 desh me vaah amla ka achaar ban jaega agar aapko behtareen tarike se banana hai youtube channel visit karke use dekhkar bana sakte hain\nविकी अमला का अचार बनाने के लिए बहुत ही g-force है जो हमला है उसको काट के भी डाल सकते हैं न\nअचार बनाने की विधि इस प्रकार है नींबू को झुककर कपड़े से पहुंच गए ध्यानऔर पढ़ें\nआंवला का अचार बनाने के लिए आप सबसे पहले आंवला को बोल कर लें और उसे अच्छी तरह से अलग रखें उसके बाद अचार का मसाला बना लें जिसमें धनिया राई सूखे में बड़ी इलायची छोटी इलायची नमक हल्दी सब मिलाकर उसमें की तरफ से मिला दे फिर धूप में दो-चार दिनों तक रखते क्या अचार तैयार हो जाएगा\naawla ka achaar banane ke liye aap sabse pehle aawla ko bol kar le aur use achi tarah se alag rakhen uske baad achaar ka masala bana le jisme dhania rai sukhe me badi elaichi choti elaichi namak haldi sab milakar usme ki taraf se mila de phir dhoop me do char dino tak rakhte kya achaar taiyar ho jaega\nआंवला का अचार बनाने के लिए आप सबसे पहले आंवला को बोल कर लें और उसे अच्छी तरह से अलग रखें उ\nनमस्कार अमला के आवश्यक सामग्री आमले का आधा आधा किलो लाल मिर्च एक दो चम्मच लाल मिर्च एक चम्मच हल्दी पाउडर दो चम्मच सौंफ पाउडर दो चम्मच पीला सरसों 44 ओपन करके आजमाएं एक चम्मच मेथी एक चम्मच से खाई और नमक स्वादानुसार सरसों तेल 200 ग्राम मसाला गरम करके और मिक्सी में पीस लें और आमला को फनी मोबाइल के और उसको निकालने और निकाल के और बीज को अलग कर दें और उसमे सारा मसाला मिला दें और नगर बनकर तैयार हो गया\nnamaskar amla ke aavashyak samagri aamle ka aadha aadha kilo laal mirch ek do chammach laal mirch ek chammach haldi powder do chammach sounf powder do chammach peela sarso 44 open karke ajamaen ek chammach methi ek chammach se khai aur namak swadanusar sarso tel 200 gram masala garam karke aur mixie me peace le aur amla ko Funny mobile ke aur usko nikalne aur nikaal ke aur beej ko alag kar de aur usme saara masala mila de aur nagar bankar taiyar ho gaya\nनमस्कार अमला के आवश्यक सामग्री आमले का आधा आधा किलो लाल मिर्च एक दो चम्मच लाल मिर्च एक चम


भोजपुरी में पढ़ें: बिग बास में आम्रपाली दुबे के हालि निरहुआ आ खेसारी जइसन ना होखे के चाहीं | ambedkar-nagar-uttar-pradesh - News in Hindi - First Eye News\nHome उत्तर प्रदेश भोजपुरी में पढ़ें: बिग बास में आम्रपाली दुबे के हालि निरहुआ आ...\nभोजपुरी में पढ़ें: बिग बास में आम्रपाली दुबे के हालि निरहुआ आ खेसारी जइसन ना होखे के चाहीं | ambedkar-nagar-uttar-pradesh – News in Hindi\nभोजपुरी स्पेशल- गायक बन गइले नायक, भोजपुरी सिनेमा अपना समाजे से कटि गइलकहे के त स्वेता तिवारी बिग बास के विनर तक भईल बाड़ी आ रस्मि देसाइओ ढेर दिन तक बिग बास के घर में रहल बाड़ी, बाकिर अइसन तब भइल बा जब ई दूनो लोग हिंदी के दुनिया में अपना गोड़ जामा ले ले बा. ए दूनों में से केहु के भोजपुरी के पहचान के चलते ऊंहा सोहरत नइखे मिलल. कवनो जामाना में स्वेता तिवारी आ रस्मी देसाई भोजपुरी फिलिम में खूबे काम आ नाम कइले रहली लोग, बाकिर जब बिग बास पहुंचली त ओ लोग पर से खांटी भोजपुरी कालाकार के ठाप्पा मिचकरि गइल रहे.\nअभी ले ‘बस जिनिगी झंड बा, फिर भी घमंड बा’ वाले रवि किसने एगो बाड़े जे बिग बास में ‘सेकंड रनर अप’ तक पहुंचि पावेवाला काहाले. रवि किसन बिग बास के पहलिके सीजन में ओकरा घरे गइल रहले. ए घरि त रवि किसन गोरखपुर से एमपी हो गइल बाड़े. मनोजो तिवारी अब दोसारका बेरि दिली से एमपी के चुनाव जीतले बाड़े.\nआम्रपाली दुबे के ए घरी निरहुआ के साथे एगो गाना खूबे हिट होखता – ‘करेला मन की पट जाई’. भोजपुरी फिल्म ‘आसिक आवारा’ के ए गाना के बोल प्यारे लाल यादव लिखले बाड़े आ निरहुआ आ कल्पना मिलि के गवले बा लोग.\nआम्रपाली दुबे के एगो डांसो बीडिओ भी खूबे वाइरल भइल बा. ए बीडिओ में आम्रपाली दुबे एगो गांव में बाड़ी आ निरहुआ के दुलहिन बनल बाड़ी. एहि बीचे पवन सिंह के गाना ‘लालीपाप लागेलू…’ बाजता आ कान में आवाज पड़ते आम्रपाली दूबे कूदि कूदि के लापालप नाचे लाग तारी.\nबाड़ा ताजुब के बात बा कि भोजपुरी इलाका के लोग देस के प्रधानमंत्री तक बनि जाता. प्रधानमंत्री चंद्रसेखर बलिये के रहले आ अबहिओं मनोज तिवारी आ रवि किसन संसद में बड़ले बा लोग. निरहुआ आजमगढ़ से अखिलेस यादव से हारि गइले ना त ऊहो नेता हो गइल रहिते – बाकिर का बात बा कि बिग बास जइसन रियल्टी सो में पहुंचाला के बाद भोजपुरी स्टार लोग गाबाड़ा जाता.


तिलकधारी महाविद्यालय में 14 मई के होखे वाला सपना चौधरी के कार्यक्रम पर रोक – टटका खबर\nउत्तर प्रदेश भोजपुरी पट्टी मनोरंजन\nMay 9, 2018 जौनपुर, तिलकधारी महाविद्यालय, सपना चौधरी\nजौनपुर, 09 मई(वार्ता) जौनपुर जिला के तिलकधारी महाविद्यालय में 14 मई के हरियाणा के गायिका डांसर सपना चौधरी के होखे वाला कार्यक्रम पर सिटी मजिस्टेट रोक लगा दीहले बाड़न.\nमहाविद्यालय के छात्र नेतवन के आजु जिलाधिकारी अरविन्द मलप्पा बंगारी आ सिटी मजिस्ट्रेट नगर का साथे बइठक भइल जवना में छात्र नेता सपना चौधरी के कार्यक्रम के विरोध करत कहलें कि सपना चौधरी के कार्यक्रम स्व0 शहीद उमानाथ सिंह के गरिमा के तार-तार करे वाला आ तिलकधारी महाविद्यालय के छात्रन ला घातक होखी. महाविद्यालय प्रशासन के अइसनका कार्यक्रम करावे के इजाजत दिहले ना चाहत रहुवे.\nछात्र नेता इहो कहलें कि अइसनका कार्यक्रम शासनादेशो के उलुटा बा आ उच्च न्यायालय के साफ निर्देश बा कवनो महाविद्यालय भा विद्यालय परिसर में शैक्षणिक कार्यक्रमन का अलावे दोरर कवनो तरह के कार्यक्रम ना कइल जाव.\nछात्र नेता लोग के इहो कहना रहल कि जवन संस्था सपना चौधरी के कार्यक्रम करावे के इजाजत लिहले बिया ऊ सांस्कृतिक कार्यक्रम के आड़ में व्यवसायिक कार्यक्रम करावत बिया.\nछात्र नेता लोग के बात सुनला का बाद जिलाधिकारी सिटी मजिस्ट्रेट योगानंद पांडेय के आदेश दिहलें कि एह कार्यक्रम के इजाजत मत दीहल जाव आ एह कार्यक्रम के पूरा तरह से निरस्त करा दीहल जाव. एकरा बाद सिटी मजिस्ट्रेट एह व्यवसायिक कार्यक्रम पर रोक लगा दिहलें.


मनके कइसे मनाई ? जहाँ मधेशी-पहाड़ी के टिस अब ले बढले बा (घटना विस्तार ) – Aapan Birgunj\nमनके कइसे मनाई ? जहाँ मधेशी-पहाड़ी के टिस अब ले बढले बा (घटना विस्तार )\nadmin प्रकाशित मिति - Jul 25, 201930\nसुबास कुमार बैठा\nहमनी बोडर पर रहेवाला लोग ए देश के बिना बर्दी के सिपाही हई । अगर केहु के देशभक्ति का होला सिखेके चाहे-जाने के बा त हमनी से सिख सकता । देशभक्ति का ह ?\nई बात हमनी बच्चपने से बिना कवनो स्कुली शिक्षा के ही सिख जानी आ ओपर तटस्थ रहेनी । दोसर बात ईतिहास गवाह बा आ सबके मालुम भी बा कि ए देशपर जब भी कवनों संकट परल बा तब ईहे लोग आ जमिन साथ दे के देश के बचवले बा । बिना ए जमिन के आ लोग के देश में कवनो भी परिवर्तन नईखे भईल । देश के हक़ मेंं ग़द्दारी साबित होएवाला कवनो भी काम चाहे सम्झौता ईहाँ के जनता यानी मधेसी नईखे कईले । चाहे उ बिदेशी सबके नागरिकता देवे के बात होखो चाहे देश के कवनो नदी नाला, सिमना के सम्झौता होखो । साथे सबका मालुमें बा कि ईहे जगह चाहे ईहे आदमी देश के पालनहार यानी अन्नदाता ह ।\nईहे जगह ह जहाँ दुनिया मेंं नेपाल के चिन्हावेवाला गौतम बुद्ध, राजा जनक, माता सिता, राजा विराट जईसन विश्व प्रसिद्ध विभूति सब के जन्म भईल रहे । ई सब लोग का मालूम ना होइ की गोरखा राज्य विस्तार से पहिले एही मधेश मेंं सिम्रौनगढ़ जईसन सशक्त आ समृद्ध राज्य रहे जहाँ ज्योतिरिश्वर ठाकुर जईसन विद्वान ७०० सय वर्ष पहिले समृद्ध साहित्य श्रृजना कईलन । बाद मेंं ओहिजाने विद्यापति भी साहित्य श्रृजना कईलन । संसार के सबसे पहिलका मानव रामा पिथेकस के अवशेष जेकर उमेंर १ करोड़ १० लाख वर्ष वैज्ञानिक लोग बतावेला ऊ भी मधेश से ही मिलल बा । कथित नेपाल से बहुत पुरान आ समृद्धशाली आ गौरवपूर्ण ईतिहास एही मधेश के रहल बा ।\nएनता सब चीज़ होते हुए हमनी के पहचान चाहे राष्ट्रीयता पर हरदम काहे प्रश्न चिन्ह उठावल जाले । हमनी के रंग, चेहरा देखते भारतीय, धोती, मरशिया, भईया आदि जईसन अपमानित शब्द से सम्बोधित कके घृणा काहे करले लोग । ए लोगके नाबालक बाच्चा हमनी मधेश के लोग के देखते भईया, धोती कहेके कईसे सिख लेवेला । उ बाच्चा सबके ई सब सिखावेवाला के बा ? जब कि पहाड़ी समुदाय के लोग त मधेश मेंं बहुत रहेला । हमनी त अईसन शब्द सबसे अपमानित त ना करिले ।\nएक त ए देशके नाम केतना बेईमानी से कईसे के रखलक उ सबका पता बा । फिर भी हमरा जईसन मधेश में रहेवाला कवनो लोगके मन में कबो ई ना आईल होइ कि हमनी नेपाली ना हई । अगर हमनी के अपन परिचय करावे के क्रम में केहु भारतिय कहके सम्बोधित करदेला त मन दुखित के साथे प्रतिकार मेंं लगलिए हम राजा जनक, गौतम बुद्ध के खलदान पुरा नेपाली हई जईसन जबाब निकले लागेला। हमारा जईसन बहुत लोग होइ जेकरा साथे पहाड़ी मधेसी वाला घटना बहुत बेर घटल होइ, छोटमोट त उ अईसही भुला देले होइ लेकिन कुछ अईसन घाटना जवन ओके झकझोर के राख देले होइ । उ अपन पहचान के उपर सोचे पर मजबूर होगईल होइ । अईसही हमारा साथे घटल घाटना त काठमांडू के त्रिचन्द्र कॉलेज जाएके रास्ता से लेके कुपन्डोल तरकारी बजार आ ढुगें धारा परके अपमानित शब्द सुनला के झागडा त बहुते बा लेकिन कुछ घाटना अईसन बा जे हमारा के सोचे पर मजबूर करदेले बा आ अपने आप से अपना पहचान पर हरदम प्रश्न पुछत रहेला ?\nनेपाल में त बहुते घटना बा जे सबलोगके सोचे पर मजबूर करदेला । चाहे उ रितिक रौशन काण्ड होखो चाहे मधेश आन्दोलन के बेर प्रशासन द्वारा कईल गईल मधेशी के नरसंघार होखो । आजो दिल दहल जाला आ मन मेंं तूफ़ान आ जाला जब मधेश आन्दोलन के बेर के भिंडियों सब देखल जाला । कि कईसे उहे प्रशासन पहाड़ के आन्दोलन मेंं पानी के फुहारा, लाठी चार्ज कके आन्दोलन नियन्त्रण करे आ उहे मधेश के आन्दोलन मेंं ४ साल के बाच्चा के भा ७० साल बुढ़ के कईसे खहेद खहेद के छाती मेंं, कपार मेंं गोली मार के मुँह में पेशाब भी करेला ।\nहम ईहाँ एकादगो घाटना के ज़रीए कुछ बतावे के कोशिश करतानी । जवन हमारा ज़मीर आ पहचान के पहाड़ी समुदाय के लोग के तरे धजिया उडावेला । आ के तरे घृणा कके गारी देत व्यवहार करेला । हालाकि पहाड़ी समुदाय के कुछ लोग बा जे हमेंं बड़ा ईज़्ज़त के साथे अभि तक भि बावु कहेला लोग । आ बड़ा ईज़्ज़त भी करेला लोग । लेकिन फिर भी …??\nहम अभिए कुछ दिन पहिले बहुत दिनका बाद नेपाल गईल रहनी हं । मन मेंं अनेक किसिम के ख़्याल आवत रहे कि लोग अब बहुत बदल गईल होइ । अब लगभग नेपाल मेंं सब लोग मेंं राजनीतिक आ समाजिक चेतना होगईल होइ । पहाड़ी मधेसी के नफ़रत अब भाईचारा मेंं बदल गईल होइ । अब पहाड़ी लोग मधेसी के ओतना नफ़रत के नज़र से ना देखत होइ । अब मदिसे, धोती, भईया जईसन शब्द से अपमानित ना करत होइ । काहे कि नेपाल मेंं बहुत बड़ा परिवर्तन भईल बा । सब लोग अब चेतनशिल होगईल बा । लेकिन ऊ हमर भ्रम रहे । हमारा सोच के ऊ पुरा विपरीत रहे । हमारा सोच जईसन कुछ ना रहे उहवाँ । पहिले से जादा पहाड़ी लोग के मधेसी से नफ़रत रहे । काहे कि हमारा साथे एगो घाटना घटल ओके हम सोचते रहगईनी आ अभितक सोचते बानी ।\nहमारा जे दिन अमेंरिका आवेके रहे ओही दिन ११ बजे संयोग वस पशुपतिनाथ के मन्दिर मेंं जाए के सौभाग्य मिल गईल । जहाँ हम कुछ लोग के भेंट करे ख़ातिर भी बोला देले रहनी । बड़ा हौसल्ला आ उत्साह के साथे पुरा मन्दिर घुमाई भईल । तनिसा थकान भईला पर हमनी मन्दिर के पिछे बईठके कुछ बात करत ईन्तज़ार करे लगनी, काहे कि कुछ साथी लोग उहाँ भेंट करे आवेवाला रहे लोग । एही बिच मेंं हमर मोबाईल एगो साथी लेके चलावे लागल आ सब फ़ोटो सब देखके हमारा पर व्यगँ करे लागल । ओतने मेंं एगो औरत आईल आ ओ साथी से मोबाईल छिन्न लेहलक त हम नेपाली मेंं पुछनी ओकरा से कि काहे छिन्तारू । हमनी के गल्ती का बा ? त उ टुटल फुटल हिन्दी मेंं अपशब्द भाषा मेंं कहली कि तोहनी के जाते (मधेशी) अईसन होला तोहनी जान जान के अन्जान बनेलिस । तोहनी फ़ोटो खिचत बाड़े मन्दिर के उपर के गजूरके ।\nत हम कहनी कि ना हमनी फ़ोटो नईखी खिचत, हमनी के मालुम बा, हमनी ईहे रहेनी । तोहरा विश्वास ना बा त पुरा मोबाईल देख ले। अगर फ़ोटो होइ त जवन दण्ड देवेके उ दिहे। एतने मेंं मोबाईल लेजाके एगो डिप्टी मेंं रहल असई के दे दिहली । हमनी गईनी ओ असई के लगे आ कुछ शब्द बड़ा नम्र भाषा नेपाली मेंं बोलत कहेके कोशिश ही कईनी कि सर हमनी फ़ोटो ना खिचत रहनी, रउवा देख ली मोबाईल अगर होइ त जवन दण्ड देवेके होइ उ देहम । हमनी जवन काम नईखी कईले चाहे ना करत रनि ओकर सजाए काहे देतानी ?\nहमर बात शुरू करते बानी तब तक उ महासय हमनी के टुटलफुटल हिन्दी मेंं गारी देत कहलन कि तोहनी के मोबाईल ना मिली । बिहान मिली । जो जाहा जाए के बा । जेकरा से पावर लगावे के बा, लगा ले। आ धकेल के उहाँ से हमनी के हटा देलन । हमनी सोचनी सब कि रूक जा तानी तनि बाद मेंं उनकर गुसा ख़त्म होइ त दे दिहन । रूक के १ घान्टा बाद फेन हमनी गईनी उन्का लगे । हमनी कुछ बोली ओकरा पहिले उ हिन्दीमें “ किस मन्त्री का नम्बर चाहिए, कौन सचिव, कौन नेता का नम्बर चाहिए कहत पुरा मधेशी नेता, मन्त्री, सचिव के नाम कहत किस से पावर लगवाना है, किसका धाक देखाता है साथे एतना ख़राब शब्द सब प्रयोग करत गारी देके हमनी के धकेले लगलन कि हमनी के बुझाईल कि अब हमनी के मरिहन । ए लगे से हटल उचित बा आ हट गईनी ओहिजासे हमनी ।\nबाद मेंं हमर साथी जे साथ मेंं रहलन उ कहे लगलन कि ई अत्यन्त होगईल। चलल जाव पहिले एकरा ऑफ़िस मेंं कहल जाव आ पुलिस हेडक्वार मेंं भी तब एकरा पर मुद्दा कईल जाईं काहे कि अईसन हमहु ना भोगले रलि ह जवन जान्ता के रक्षक बा उहे ए तरे के व्यवहार करी त केन्ती होइ उ भी बिना बात सुन्ले, बिना गल्ती के । उ मोबाईल खोलके देख सकता नु ?\nत कहनी ओ साथी के भाई सब छोडअ हमारा एयरपोर्ट ५ बजे हर हालत मेंं पुगे के बा २ बज गईल अभि डेरा मेंं जाके नहा, खाएके भि बा । कोशिश करअ कि मोबाईल लेके चलल जाव । मोबाईल भी महंगा बा ओ मेंं बहुत कुछ अपन बा । देखते बाडअ कि केन्ती लगातार फ़ोन घन्टी बाजत बाजत मोबाईल बन्द होगईल । आ बाहर साथी लोग भि खोजत होइ जेके बोलवले बानी ।\nईहे बात करत रहनी तबतक एक जने हमनी के लगे आके मैथिली बोलत हमनी के समस्या सुन्लन । हालाँकि उ अपन परिचय त ना खोललन लेकिन देखे में पुलिसवाला ही लगलन आ कहलन कि हम कुछ करतानी आ कुछ देर मेंं एगो दोसर सिपाही हमनी के मोबाईल लेयाके दे देलन ।\nईहे ना नेपाल रहे के दौरान मेंं हम का देखनी कि मधेशी लोग केतनो नेपाली मेंं बोली लेकिन काठमाण्डू के एगो होटल मेंं काम करेवाला भी अक्सर जवाब हिन्दीए मेंं आ तनिसा भी कुछ भईल त शुरो कर दी धोती, मरशिया आदि कहल ।\nहमारा ई ना समझ आईल कि उ असई चाहे औरत हमनी के साथे काहे अईसन व्यवहार कईलक । हमर एगो वाक्य सुन्ले बिना काहे मधेशी कहके गारी देवे लागल । जबकि हम आ हमर साथी दुनु कोई नेपाली में बात करत रही । आ हमनी बहुत निमन नेपाली बोलेनी आ लिखेनी सब ।\nसमग्र मेंं देखला पर हमनी मधेशीका साथे राज्य ओहीलेखा व्यवहार करेला, प्रशासन ओहीलेखा, शासक ओहीलेखा, न्यायालय ओहीलेखा आ जन्ता ओहीलेखा त हमनी का करी ? अपन मनके के तरे मनाई ?\nलेखक – सुभाष कुमार बैठा\nपचरौता न. पा. (बेल्दारी), बारा\nहाल – पेनसल्भानिया, अमेंरिका\nप्रकाशित मिति – सावन ९, २०७६


वीर मराठा के स्वागत करे फूल माला लेके आवे के गोहार लगवलें मनोज तिवारी – Anjoria\nभोजपुरी मेगा स्टार मनोज तिवारी लोगन से गोहार लगवले बाड़ें कि सभे ’वीर मराठा’ टीम के अगवानी करे खातिर 24 फरवरी के कम से कम एगो फूल लेके जरूर आवसु. ‘वीर मराठा’ 24 फरवरी के सेलिब्रेटी क्रिकेट लीग के रांची में होखे वाला मैच ‘भोजपुरी दबंग’ टीम संगे खेली. मनोज तिवारी कहलन कि एह बाबत ऊ बिहार के औरंगाबाद, पटना आ छपरा में एकर बइठक कइले बाड़े. कहलन कि कोच्चि में ‘केरल स्ट्राईकर्स’ के खिलाफ मैच के दौरान सत्तर हजार लोग ’भोजपुरी दबंग’ के स्वागत कइल आ अब हमनिओ के ओही उत्साह से ‘वीर मराठा’ के अभिवादन करे के बा.\nमनोज तिवारी के उम्मीद बा कि समृद्ध भोजपुरी कला, संस्कृति आ मीठ बोली के लोकप्रिय बनावे में सीसीएल कारगर साबित हो सकेला. इहे सोच के क्रिकेट के भोजपुरी के लोकप्रिय बनावे के माध्यम के रूप में चुनलें काहे कि एह खेल के लाखो लोग देखेला,


टटका खबर, कवनो खबर छूटे ना. 13 अगस्त, शनिचर – टटका खबर\nएजबेस्टन टेस्ट मैच में भारतीय क्रिकेट टीम एक पारी आ 242 रन से हार गइल जवना का बाद ओकर टेस्ट के नंबर वन टीम होखे के रुतबो छीना गइल बा. अब क्रिकेट कंट्रोल बोर्ड टीम के शर्मनाक प्रदर्शन का बाद जिम्मेदार लोग पर कार्रवाई करे के मन बनावत बा जवना मे फ्लेचर पर कवनो कार्रवाई हो सकेला.\nदेश भर में आजु रक्षा बन्धन पर्व मनावल जा रहल बा. एह अवसर पर अँजोरिया परिवार के सगरी पाठिका पाठकन के शुभकामना.\nआंध्र प्रदेश अउर पंजाब सरकार प्रकाश झा के फिल्म ‘आरक्षण’ पर लगावल प्रतिबंध शनिचर का दिने हटा लिहले जवना का बाद दुपहर बाद दुनु राज्य में फिल्म देखावल जा रहल बा. अब खाली यूपी में प्रतिबंध लागल बा.\nसामाजिक संगठन के सदस्य आ वरिष्ठ वकील शांति भूषण कहले बाड़े कि अन्ना हजारे के 16 अगस्त से होखे वाला आमरण अनशन का बारे में दिल्ली पुलिस के शर्त मंजूर करे लायक नइखे काहे कि ऊ शर्त संवैधानिक नइखी सँ. दिल्ली पुलिस कहले बिया कि अन्ना आ उनुकर साथी तीन दिन से बेसी अनशन ना करीहें आ ओहिजा पाँच हजार से बेसी लोग ना जुटी.\nबिहार की बदहाली खातिर लालू जिम्मेदार : आईएएस अधिकारी\nकांग्रेस अमेरिकी विदेश विभाग के प्रवक्ता के ओह बयान पर आपत्ति जतवले बिया में जवना में ऊ उमेद जाहिर कइले रहले कि सामाजिक कार्यकर्ता अन्ना हजारे के अनशन का दौरान भारत शांतिपूर्ण प्रदर्शनकारियन से लोकतांत्रिक तरीका से निपटी.\nबिहार में भारतीय जनता पार्टी विधायक विक्रम कुंवर के कवनो आदमी फोन कर के जान से मारे के धमकी दिहले बा.\nकस्टम अधिकारी पूर्वी चंपारण का छपवा चौक का लगे चाइनीज लहसुन लादल एगो ट्रक के जब्त कइले बाकिर ओकरा के मोतिहारी ले जाये का रास्ता में तस्कर हमला कर के ट्रक छोड़ा लिहले आ ले के भाग गइले.\nसमस्तीपुर रेल अस्पताल में इलाज का दौरान एगो कर्मचारी कुमोद सिंह के मौत का बाद नाराज रेल कर्मी अस्पताल का सौझा धरना प्रदर्शन कइले.\nपूर्वी चंपारण के घोड़ासहन में एगो व्यवसायी के गोली मार के हत्या कर दिहल गइल.\nछपरा के रामजयपाल कॉलेज में नाम लिखावे आइल छात्र का लगे फर्जी दस्तावेज मिलल का बाद ओकरा के गिरफ्तार कर लिहल गइल बा.\nसिवान का एगो अदालत में साल तिरासी में टिकरी गाँव में जीरादेई के विधायक रहल राजाराम चौधरी के हत्या का मामिला में महाबीर कुर्मी आ सगीर आलम के उमिर कैद के सजा सुनावल गइल.\nपूर्वी चंपारण के श्यामपुर बाजार में एगो व्यवसायी से रंगदारी माँगे वाला मुस्लिम मियाँ समेत दू गो अपराधियन के गिरफ्तार कर लिहल गइल.\nबिहार के बक्सर जिला में नया भोजपुर आउट पोस्ट इलाका में शनिचर का सबेरे राजस्थान में तैनात केंद्रीय औद्योगिक सुरक्षा बल (सीआईएसएफ) के एगो जवान जहर खा के जान दे दिहले बावे.\nइलाहाबाद के फाफामऊ से बलिया तक ले हर जगहा गंगा नदी उफनाइल जात बिया. बनारस में खतरा का नजदीक बहत बाड़ी त दोआब में लोग तबाह हो रहल बा. घाघरा नदी अबहियो कई जगहा खतरा का निशान का उपर बहत बिया. शारदा नदी के जलस्तर घटे लागल बा.\nमुरादाबाद के कर्फ्यू वाला इलाका में हालात तेजी से सुधरत बा. शुक का दिने कर्फ्यू में चार घंटा के छूत दिहल गइल.\nछत्तीसगढ़ के दंतेवाड़ा जिला के चिकपाल गांव के प्रधान के हत्या का खिलाफ लोग के नाराजगी बढ़ल जात बा जवना चलते ओहिजा अर्धसैनिक बल तैनात कर दिहल गइल बा.\nझारखण्ड के विधानसभा अध्यक्ष सी.पी. सिंह के सिर्फ चार दिन में 1.69 लाख रुपये के पोस्ट-पेड मोबाइल बिल मिलल बा जवना के जाँच ऊ केंद्रीय जांच ब्यूरो (सीबीआई) से करावे के मांग कइले बाड़न.\nकेरल माकपा के राज्य सचिव पिनाराई विजयन एह बाति से इंकार कइले बाड़न कि राज्य इकाई पार्टी के अनुशासन लाँघे के आरोप पूर्व मुख्यमंत्री वी.एस. अच्युतानंदन पर लगवले बिया.\nस्वतंत्रता दिवस पर सुरक्षा व्यवस्था मजूबत करे खातिर लाल किला के अगल बगल का मकान का छतन पर पुलिस के निशानेबाजन के तैनाती भइल बा.\nअन्ना हजारे शनिचर के कहलन कि नागरिक अधिकारन के हनन करे वाली केंद्र सरकार कवना मुंह से स्वतंत्रता दिवस पर 15 अगस्त के लाल किले से तिरंगा फहराई. इहो कहलन कि प्रतिबंध का बावजूद ऊ अनशन करीहे आ गिरफ्तारी का बाद जेलो में उनुकर अनशन जारी रही.\nअसम के गोलाघाट जिला में शनिचर साँझ विद्रोहियन का अंधाधुंध फायरिंग में एक आदमी के मौत हो गइल आ चार आदमी घवाहिल हो गइले. ओने सुरक्षा बल का छापामारी में गुवाहाटी में तीन गो विद्रोही गिरफ्तार भइले.\nसख्त लोकपाल विधेयक खातिर अन्ना हजारे के 16 अगस्त से होखे वाला अनशन में मध्य पूर्व के 25 अनिवासी भारतीयन के एगो समूहो शामिल होगई.\nस्वतंत्रता दिवस के मद्देनजर जम्मू कश्मीर में परेड स्थल अउर पूरा राज्य में सुरक्षा के चाक-चौबंद इंतजाम खातिर आधुनिक उपकरण के मदद लिहल जात बा आ सुरक्षाकमियन के मुस्तैद कर दिहल गइल बा.\nअन्ना हजारे दिल्ली पुलिस के लगावल प्रतिबंधन से नाराज होके प्रधानमंत्री मनमोहन सिंह के चिट्ठी लिखले बाड़े कि जनता के लोकतांत्रिक मौलिक अधिकार के हनन कइल जा रहल बा.\nअभिनेता से नेता बने के. चिरंजीवी 20 अगस्त के सत्ताधारी कांग्रेस पार्टी के सदस्य बन जइहे. ऊ अपना प्रजा राज्यम पार्टी के कांग्रेस में मिला दिहले बाड़न.\nझांसी के रानी लक्ष्मीबाई 1857 के पहिला स्वतंत्रता संग्राम में बांदा के नवाब अली बहादुर के राखी बांध के फिरंगी सेना का खिलाफ मदद मँगले रही.\nहिमाचल प्रदेश में आजु शनिचर का दिने एह मौसम के पहिलका बर्फबारी भइल.\nझारखण्ड के देवघर स्थित बाबा वैद्यनाथ धाम मंदिर में सावन महीना के अंतिम दिन ‘पूर्णिमा’ के सबेरही से शिवभक्तन के जनसैलाब उमड़ पड़ल.\nओडिशा सरकार राज्य के तीन गो मेडिकल कॉलेज अस्पतालन के चिकित्सकन के छुट्टी डेंगू के बढ़त मामला देख के रद्द कर दिहले बिया.\nगुजरात सरकार शनिचर का दिने आईपीएस अधिकारी, राहुल शर्मा के 2002 के गुजरात दंगा के जांच करत नानावटी-मेहता आयोग आ अदालतन में सरकार से पूछले बिना गवाही देबे के आरोप पत्र भेजले बिया.\n‘अन्ना के अनशन पर अमेरिकी टिप्पणी में गलत का बा ?’ प्रसिद्ध वकील प्रशांत भूषण के कहना बा कि यदि कवनो देश अपना नागरिकन के अधिकारन के उल्लंघन करऽता त दुनिया के हर देश के ई शरम बनऽता कि ऊ ओह देश के टोके.\nभारतीय पुलिस सेवा (आईपीएस) के एगो वरिष्ठ अधिकारी राहुल शर्मा का खिलाफ आजु शनिचर का दिने आरोप पत्र दाखिल कर दिहल गइल. राहुल शर्मा सरकार से अनुमति लिहला बिना 2002 के गुजरात दंगा के जांच करत नानावटी-मेहता आयोग के सूचना मुहैया कइले रहले.\nकिसान रैली पर गोली चलावे के मामिला में राष्ट्रीय मानवाधिकार आयोग पुणे के पुलिस आयुक्त के नोटिस जारी कइले बावे. एह गोलीबारी में कम से कम तीन लोग मर गइल रहे. विधानोसभा में शुक का दिने एह घटना पर विपक्षी विधायक हल्ला मचवले.\nदागी सांसदन का खिलाफ दायर ओह याचिका के सर्वोच्च अदालत खारिज कर दिहलसि जवना में सरकार के ई निर्देश देबे के मांग कइल गइल रहे कि ऊ राष्ट्रपति के लोकसभा के ओह 154 सदस्यन के निलम्बित करे के संस्तुति भेजे, जवना लोग पर आरोप ना भा जिनका खिलाफ प्रथम सूचना रिपोर्ट (एफआईआर) दर्ज बावे.\nगुजरात मामिला पर कांग्रेस अउर भाजपा में तनातनी.\nनेपाल पुलिस के तत्परता से सऊदी अरब में कामकरत भारतीय नासिर अहमद बाबा के रकम वापस मिल गइल बा जवन एगो नेपाली नागरिक ईश्वरी थापा इंटरनेट का जरिये हड़प लिहले रहुवे.\nब्रिटेन के प्रधानमंत्री डेविड कैमरन लंदन आ बाकी शहरन में पसरल अशांति खरम करे खातिर न्यूयार्क आ लॉस एंजिल्स के पूर्व पुलिस प्रमुख के कुछ समय खातिर आपन अपराध सलाहकार बने के कहले बाड़े.\nपाकिस्तान से राजनीतिक दलन के 20 सदस् वाला एगो संसदीय शिष्टमंडल भारतीय सांसदन से भेंट करे अगिला हफ्ता नई दिल्ली के दौरा करी.\nचेन्नई के अमेरिकी वाणिज्य दूतावास में उप वाणिज्यदूत मौरीन चाओ अपना ओह बाति खातिर अफसोस जाहिर कइले बाड़ी जवना में ऊ कहले रही कि ऊ कवनो तमिल का तरह गंदा आ करिया बन गइली.\nपाकिस्तान में 150 साल पुरान ओह राजनीतिक नियम के बदल दिहल गइल बा जवना में पख्तून बहुल कबायली इलाकन में प्रशासन अपराधियन आ ओकनी के रिश्तेदारन के मकान ढहवा सकत रहे.\nपाकिस्तान में एगो मुअल लड़िका के लीवर 40 साल के आदमी का देह में सफलता से प्रत्यारोपित कइल गइल बा. सड़क दुर्घटना में घायल सोरह साल के मोहम्मद अरसलान के मौत बियफे का दिने अस्पताल में हो घइल रहे.\nअमेरिका के एगो अदालत 11 गो औरतन के हत्या करे वाला सिरियल किलर के शुक का दिने मौत के सजा सुनवलसि.\nदेश के खराब माली हालात का बीचे जनता में भरोसा जगावे खातिर अमेरिकी राष्ट्रपति बराक ओबामा सोमार से तीन दिन बस से घूम के लोग से भेंट करीहे.\nपाकिस्तान का लाहौर शहर में शनिचर सबेरे एगो अमेरिकी नागरिक के कुछ नामालूम लोग उठा ले गइल बा.\nनेपाल के पश्चिमी परबत जिले में एगो आदमी अपना दू गो बेटियन के पानी में डुबा के मार दिहलसि.\nरूस शुक का दिने लीबिया के खिलाफ सुरक्षा परिषद से अंतर्राष्ट्रीय सैन्य कार्रवाई के अनुमति दिहला के समर्थन कइले बावे.\nदक्षिण पूर्वी एशिया के 10 देशन के संगठन आसियान का साथ समझौता का दायरा में सरकार वस्तुअन के कारोबार का साथे निवेश अउर सेवो क्षेत्र शामिल करल चाहत बिया.\nरूस की विमान निर्माता कम्पनी मिग एह साल का आखिर ले भारतीय नौसेना के पांच गो मिग-29 के/केयूबी लड़ाकू विमान के आपूर्ति करी जवना के आर्डर साल 2004 में दिहल गइल रहे.\nरिलायंस कैपिटल मौजूदा कारोबारी साल का पहिला तिमाही में पिछला साल के एही अवधि से 18 फीसदी बेसी रहल.\nमहंगाई आ रमजान का चलते अबकी के स्वतंत्रता दिवस का समय पतंग के बिक्री बहुते कम होत बा.\nदेश के विदेशी पूंजी भंडार पांच अगस्त के खतम भइल हफ्ता मे पिछला हफ्ता का बनिस्बत 1.86 अरब डॉलर घट गइल.\nसरकारी स्वामित्व वाली नेशनल एल्युमिनियम कम्पनी लिमिटेड (नाल्को) चालू वित्त वर्ष का पहिला तिमाही में शुद्ध लाभ में 32 प्रतिशत के बढ़ोतरी दर्ज करवले बिया.\nउत्पादन का मामिला में दुनिया के सबले बड़हन कोयला खनन कम्पनी, कोल इंडिया चालू वित्त वर्ष का पहली तिमाही में पिछला साल का बनिस्बत 64 प्रतिशत बढ़ोतरी दर्ज करवले बिया.\nपटना सहित बिहार के सिनेमाघरन में फिल्म ‘आरक्षण’ देखे खातिर बड़हन उमड़त बा. दर्शकन के एह फिल्म में विवाद लायक कवनो बाते नइखे लउकत. बाकिर लालू प्रसाद के राजद फिल्म के कुछ संवादन पर आपत्ति जतवले बिया.\nबिआह आ महतारी बने के सुख उठवला का बाद अब पाँच साल का अंतराल का बाद करिश्मा कपूर ‘डेंजरस इश्क’ फिल्म से अभिनय का मैदान में फेर से उतरल बाड़ी बाकिर एकरा के ऊ वापसी नइखी कहल चाहत.\nसंजय दत्त फेरु अपना देह पर एगो नया गोदना गोदववले बाड़न. अब उनुका देह पर आठ गो गोदना बन गइल बा.\nअभिनेत्री अउर गायिका रोजीलिन सांचेज शुक का दिने ट्विट कइले बाड़ी कि ऊ पेट से बाड़ी आ अपना पहिला बच्चा के जनम देबे वाली बाड़ी.\nअभिनेता राजीव खंडेलवाल के कहना बा कि उनुकर आवे वाली फिल्म ‘साउंडट्रैक’ के कहानी बहुत कुछ उनुका अपना जिनिगी से मिलत जुलत बावे.\nविश्व बैडमिंटन चैम्पियनशिप के महिला एकल वर्ग के क्वार्टर फाइनल में भारत के सायना नेहवाल के हरावे वाली चीनी खिलाड़ी जिन वांग दोसर मैच हरला का बाद खिताब का दौड़ से बाहर हो गइल बाड़ी.\nभारतीय क्रिकेट टीम के कप्तान रहल सौरव गांगुली के कहना बा कि अब मान लेबे के चाहीं कि भारतीय टीम मौजूदा टेस्ट श्रृंखला में बेहद साधारण प्रदर्शन कइले बिया.\nब्रिटेन का राजधानी लंदन में होखे जा रहल साल 2012 ओलम्पिक खेल से पहिले ओलम्पिक मशाल के दीदार पाकिस्तानी जनता ना कर पाई काहे कि ओलम्पिक समिति सुरक्षा कारण बतावत मशाल पाकिस्तान ना भेजी.\nइंग्लिश क्रिकेट टीम के सलामी बल्लेबाज एलिस्टर कुक के अफसोस रहि गइल कि एजबेस्टन में 294 रन के शानदार पारी खेलले बाकिर आपन पहिला तिहरा शतक ना बना पवले.\nअमेरिका के अनुभवी महिला टेनिस खिलाड़ी सेरेना विलियम्स डब्ल्यूटीए रोजर्स कप टूर्नामेंट का सेमीफाइनल में पहुंच गइल बाड़ी, अब उनुकर मुकाबिला विश्व के चउथा वरीयता वाली खिलाड़ी बेलारूस के विक्टोरिया अजारेंका से होखी.\nबेहतरीन फॉर्म में चलत विश्व के माथ वरीयता वाला सर्बियाई टेनिस खिलाड़ी नोवाक जोकोविक एटीपी मांट्रियल मास्टर्स टूर्नामेंट के सेमीफाइनल में आ गइले. मौजूदा सत्र में जोकोविक के ई 51वां जीत रहल.\nइंग्लिश क्रिकेट टीम के खिलाड़ी रहल डेविड लॉयड के कहना बा कि विकेट के पीछे कप्तान महेंद्र सिंह धौनी के हारल थाकल लउकल मौजूदा भारतीय टीम के चरित्र अउर हालात के हाल बयां करत बा.\nएजबेस्टन टेस्ट : हार अउर श्रृंखले ना, ताजो बचावल मुश्किल भइल. तीसरा टेस्ट मैच में भारत का सोझा पारी से हार के खतरा खड़ा बा आ बांचे के कवनो राह नइखे लउकत.एकरा बाद ओकरा से नम्बर वन टेस्ट टीम के ताज छीन लिहल जाई.\nभारत के रोहन बोपन्ना आ उनुका पाकिस्तानी जोड़ीदार एहसाम उल हक कुरैशी के जोड़ी एटीपी रोजर्स कप टूर्नामेंट में हार के बाहर हो गइल.\nस्कॉटलैंड क्रिकेट टीम के बल्लेबाज नील मैक्लम अंतर्राष्ट्रीय क्रिकेट से संन्यास के एलान कइले बाड़े. ऊ अतवार का दिने काउंटी क्रिकेट के क्लाइस्डेले बैंक-40 ओवर प्रतियोगिता में हैम्पशायर का खिलाफ आखिरी बेर खेलीहे.\nदुनिया के माथ वरीयता पवले मलेशियाई खिलाड़ी ली चोंग वेई अपना विजय अभियान पर लगातार बढ़त बैडमिंटन चैम्पियनशिप का सेमीफाइनल में आ गइल बाड़न.\nवेस्टइंडीज क्रिकेट टीम के युवा बल्लेबाज डेरेन ब्रावो क्लाइडेस्डेल बैंक (सीबी)-40 ओवर प्रतियोगिता खातिर काउंटी क्रिकेट क्लब नॉटिंघमशायर का साथे करार कइले बाड़े.\nदुनिया के चउथा वरीयता वाली बेलारूस की महिला टेनिस खिलाड़ी विक्टोरिया आजरेंका आ आस्ट्रेलिया के सामंथा स्टोसुर डब्ल्यूटीए रोजर्स कप टूर्नामेंट के अंतिम-4 में पहुंच गइल बाड़ी जा.\nदुनिया के माथ वरीयता पर रहल अमेरिकी टेनिस खिलाड़ी सेरेना विलियम्स डब्ल्यूटीए रोजर्स कप टूर्नामेंट का सेमीफाइनल में पहुंच गइल बाड़ी.\nजिम्बाब्वे क्रिकेट टीम के मध्यम गति के गेंदबाज ब्रायन विटोरी अपना शानदार गेंदबाजी से एकदिना क्रिकेट में उतरे वाला मैच यादगार बना दिहले.\nदुनिया के माथ वरीयता पवले सर्बियाई टेनिस खिलाड़ी नोवाक जोकोविक अउर फ्रांस के जो-विल्फ्रेड सोंगा अपना-अपना मुकाबला के जीतके एटीपी मांट्रियल मास्टर्स टूर्नामेंट के सेमीफाइनल में आ गइल बाड़े.


शिव आर्यन फलक ले जाए के तइयार – Anjoria\nमुम्बई जइसन मायानगरी में आपन एगो अलग पहचान बनावे आइल बिहार के शिव आर्यन अब कवनो परिचय के मुँह ना जोहसु. अपना कड़ा मेहनत आ लगन का दम पर ऊ अनेके हिन्दी धारावाहिकन में अपना अभिनय के जलवा देखा चुकल बाड़ें. बिहार के बाढ़ जिला के शिव आर्यन पटना ए एन कॉलेज से पढ़ाई पूरा कइला का बाद पटने से एम.आई.बी.एम. से हार्डवेयर कम्प्यूटर के शिक्षा लेके इंजीनीयरिंग में आपन भाग्य बनावे में लगलें. बाकिर किस्मत के कुछ अउर इरादा रहे से ऊ साल 2006 में मुम्बई आ गइलन आ रात दिन एक जस करत प्रोडक्शन हाउसन के चक्कर लगावे लगलन. बहुते कोशिश का बाद स्टार प्लस के धारावाहिक ‘राजा की आयेगी बारात’ में अभिनय करे के मौका मिलल. फेर स्टारे प्लस के “संतान” आ डी.डी. वन के ‘‘सपने में आयी सपना’’ में अहम रोल करके अपना जिला आ शहर के नाम रोशन कइलें. ओकरा बाद अनेके वीडियो एलबम आ फिलिमन के आफर खुद बखुद आवे लागल.\nशिव आर्यन के पहिला हिन्दी फिल्म निर्देशक चंदन अरोड़ा के “स्ट्रैकर” रहे. ओकरा बाद निर्देशक शाह जमान शेख के ‘‘टर्न ऑफ जहेरा शेख”. आ मैथिली में ‘‘साजन के आंगन में सोलह श्रृंगार’’ में मुख्य भूमिका अदा कइलन. इहे मैथिली फिल्म अब भोजपुरी में ‘‘साजन से पिरितिया हमार’ का नाम से रिलीज कइल जात बा.\nशिव फिल्म ‘‘सांवरिया तोसे लागी कैसी लगन’’ में मुख्य किरदार करत बाड़ें. एह फिल्म में पंकज केसरी, मोनालिसा आ शुभीओ शर्मा के साईन कइल गइल बा. फिल्म के शूटिंग एक अगस्त से गोरखपुर में होखे जात बा.\nभोजपुरी फिल्म ‘‘दुल्हन’’ में शिव आर्यन रानी चटर्जी संगे काम करीहें त हिन्दी फिल्म ‘‘तेरा इंतजार’’, ‘‘दीदार’’, आ ‘‘लगे रहो एल’’ फिलिमो साईन कइले बाड़ें. हर तरह के रोल करे वाला शिव आर्यन खास करे के एग्री यंग मैन के किरदार कइल चाहेलें.


मनोज तिवारी के बधाई दिहले अमिताभ बच्चन, रजनीकांत आ जयललिता – Anjoria\nचेन्नई में भइल भारतीय सिनेमा के शताब्दी समारोह में भोजपुरी फिलिमन के मेगा स्टार मनोज तिवारी के भोजपुरी सिनेमा में उनका योगदान खातिर राष्ट्रपति प्रणव मुखर्जी का हाथे सम्मानित भइला पर उनुका के दक्षिण भारतीय फिलिमन के महानायक रजनीकांत का साथही हिन्दी फिलिमन के महानायक अमिताभ बच्चन आ अभिनेत्री रह चुकल तमिलनाडु के मुख्यमंत्री जयललिता बधाई दिहली.\nएह सम्मान समारोह में मनोज तिवारी के अलावा अमिताभ जी, रेखा जी, श्रीदेवी जी, वैजन्ती माला जी, आ क्षेत्रीय सिनेमा में तमिल, तेलगू, कन्नड़, मलयालम, बांगला, उड़िया, आसामी, बंगाली, मराठी, आ भोजपुरी के सम्मानित कइल गइल. जब मंच से भोजपुरी फिलिम आ मनोज तिवारी के नाम के घोषणा भइल त जवाहर लाल इंडोर स्टेडियम में बइठल 12 हजार लोग का साथही रजनीकांत, कमल हसन, तमिलनाडु के मुख्यमंत्री जयललिता, केरल के मुख्यमंत्री, कर्नाटक के राज्यपाल सबही लोग ताली बजावत रहे.\nमनोज तिवारी कहले कि, “उ दृश्य हमरा ला अद्भुत रहल. हम डाक्टर राजेन्द्र प्रसाद, विश्वनाथ शाहाबादी, नाजिर हुसैन, कुमकुम जी, सुजीत कुमार, राकेश पांडे, पद्मश्री शारदा सिन्हा आ भरत शर्मा वगैरह के याद करत रहीं. हमरा आँखि का सोझा कुणाल जी, साधना जी, सुधाकर पांडे, अजय सिन्हा, रवि किशन, दिनेश लाल यादव, विनय बिहारी के चेहरा घूमत रहे. हम कब ओह मंच पर पहुंचनी आ कब राष्ट्रपति जी हमरा गरदन में गोल्ड मेडल पहिरवले आ कब हम वापिस अइनी ओह मंच से कुछ याद नइखे. राष्ट्रपति से नजर मिलते मुस्का के पूछनी अरे मनोज कैसे हो? त हम जवाब ना दे पवनी, शायद हमहू मुस्काइल रही. जयललिता जी के अभिवादन कइनी जब उनुका से नजर मिलल रहे. सचहू ऊ अम्मा हई, ममतामय. उनकर सम्मान कमाल के बा. तमिलनाडुओ में ऊ फिल्म कलाकार रहनी. जब हम मंच से उतर के जात रहीं त अमिताभ बच्चन जी निगाह से बधाई दीहनी, रजनीकांत आ वैजन्तीमाला जीओ बधाई दीहनी, बइठला का बाद हम अपना माई, बाबूजी, बेटी आ पत्नी के याद कइनी. हमरा एह बात के अहसास तब अउरिओ भइल जब हमरा के टी.पी. अग्रवाल, कुमार मोहन, अभय सिन्हा, संग्राम शिर्के, वगैरह लोग बधाई दीहल. रवि किशन, दिनेशलाल यादव आ रिंकू घोष वगैरहो से बधाई मिलल.”\n>hr />(शशिकांत सिंह, रंजन सिन्हा)


Bhojpuri: रहस्य से भरल बाउल आ बाउल गीत के परंपरा, जानीं एकरा बारे में… – dnyan pravah\nBhojpuri: रहस्य से भरल बाउल आ बाउल गीत के परंपरा, जानीं एकरा बारे में…\nMay 5, 2021 admin\t0 Comments\tAssam News, Bangladesh news online, Baul Parampara Chaitanya Mahaprabhu, Bhojpuri, Bhojpuri News, Bihar News, Chaitany Bhagwat, Krishna Das Kaviraj, Tripura news hindi, Vrindavan Das Thakur\nबाउल बंगाल, बिहार, असम, त्रिपुरा आ बांग्लादेश के एगो अइसन समुदाय ह जे हिंदू में बाउल आ मुसलमान में सूफी कहल जाला. ठेहुना का नीचे तक लंबा गेरुआ रंग के चोंगा नियर कुर्ता आ धोती बाउल परंपरा के पहिनावा ह. हाथ में एकतारा भा दू तारा. रउवां बांग्ला नइखीं जानत तबो बाउल लोगन के गीत आ नृत्य सुनि आ देखि के मुग्ध हो जाइब. संस्कृत के “व्याकुल” शब्द से “बाउल” शब्द के उत्पत्ति मानल जाला. कौना चीज खातिर व्याकुल? त अमूर्त ईश्वर खातिर व्याकुल. कई बार ईश्वर के बाउल लोग मनेर मानुष (मन का प्रिय व्यक्ति) कहेला. हालांकि बाउल लोगन के संख्या अपना देश में बहुत नइखे बाकिर ई समुदाय बंगाल के संस्कृति के अटूट हिस्सा बा, प्रिय आ जरूरी हिस्सा बा. श्रुति परंपरा के कौनो जीवंत उदाहरण देखे के होखे त एकर सबसे बड़ उदाहरण बाउल बा. परंपरा से सुनत आइल गीत पीढ़ी दर पीढ़ी चलत आइल बा. पंद्रहवीं शताब्दी के किताबन में एह समुदाय के उल्लेख मिलल बा. वृंदावन दास ठाकुर लिखित “चैतन्य भागवत” आ कृष्णदास कविराज के लिखल “चैतन्य चरितामृत” में एकर चर्चा आइल बा. त आमतौर पर दू तरह के बाउल होला लोग- वैरागी आ परिवारी. वैरागी बाउल सफेद लुंगी आ कुर्ता पहिरेला लोग आ उनका सेवा खातिर एगो महिला बाउल संगे रहेली, ऊहो सफेद साड़ी पहिरेली. एह लोगन के सेवादासी कहल जाला. वैरागी बाउल के कंधा पर झोला रहेला आ भीख मांग के जीवन चलेला. परिवारी बाउल शादी- बियाह क के परिवार में रहेला लोग. बाउल लोगन में कई गो उप बाउल बा लोग. जइसे- दरवेशी, नेरा, कर्ताभजा, औल आ साईं. त बाउल गीत- संगीत अध्यात्मिक गीत- संगीत ह. परमहंस योगानंद के अनुसार संगीत के अविष्कार ईश्वर के स्तुति करे खातिर भइल रहे. एही से भगवान कृष्ण के हाथ में बांसुरी, शिव जी के हाथ में डमरू, सरस्वती जी के हाथ में वीणा आदि देखावल गइल बा. त बाउल लोगन में सबसे प्राचीन आ प्रसिद्ध रहले लालन फकीर (1774 -1890). व फकीर से पूछल गइल कि एह संसार में धर्म का ह? त ऊ प्रश्न के उत्तर में प्रश्न कइले- धर्म देखे में कइसन होला? ए विषय पर हम ध्याने नइखीं देले. केहू माला पहिरेला (हिंदू) त केहू ताबीज (मुसलमान). एही से लोग कहेला कि ई लोग अलग- अलग बा. बाकिर जब जनम होला भा मृत्यु होला त केहू अपना संगे धर्म लेके जाला? एपर लोग चुप लगा गइले. एगो बाउल गीत देखीं-हमार परान आदमी पराने में बा (आमार प्रानेर मानुष आछे प्राने) एही से सब खोजता चारो ओर ( ताई हेरे ताए सोकोल खाने) ऊ पुतरी में बा हमरा आंख के ( आछे से नोयोन तारे), प्रकाश के तीर पर (आलोक धारे)\nएही से ऊ ना भुलाला (ताई ना हाराए) भगवान के वर्णन बाउल समुदाय एतना प्रेम से आ रहस्यमय ढंग से करेला कि सुनि के बड़ा नीक लागेला. एह गीतन में एगो गजब के चुंबकीय शक्ति बा. कहल जाला कि बाउल लोग अपना गीतन में पूरा प्रेम उड़ेल देला लोग बाकिर लिखेला ना कबो. एह गीतन में भगवान से मिलन के गजब के रहस्यमय तड़प रहेला. गीतकार जरूरे गहिर डुबकी लगा के लिखत होई. बाउल लोगन के मान्यता ह कि गीत- संगीत के माध्यम से ईश्वर के भक्ति में डूबे में सहायता मिलेला. एह गीतन में सेक्स के इच्छा पर कंट्रोल करेके हिदायत भी मिलेला. इंद्रिय निग्रह पर जोर रहेला. एकरा बिना भगवान से मिलन ना होई. ठीक भगवद्गीता वाला संदेश. बाकिर एह घरी के लिखल कुछ बाउल गीतन पर कुछ लोग सवाल उठवले बा कि एमें सांसारिकता वाली चीज आ गइल बाड़ी सन. एसे एकर प्योरिटी भा पवित्रता पर आंच आइल बा. बाकिर अबो अधिकतर बाउल लोग पवित्र आ मोहक गीत गावेला. बाजा के रूप में एकतारा भा दूतारा रहेला. एकतारा बांस आ बकरी के चमड़ा से बनेला, अब एकतारा लकड़ियों के देखल जाता. दूतारा कटहर भा नीम के लकड़ी से बनेला. ओमें दू गो तार रहेला. एकतारा में एकही तार रहेला. एक छोटहन ढोलक जौना के दुग्गी कहल जाला ऊ रहेला. ढोलक नियर एगो बाजा रहेला जौना के खोल कहल जाला. एकरा अलावा खड़ताल, मजीरा, बांसुरी त रहबे करेला. बाकिर सबसे बड़ आ जरूरी चीज रहेला गोड़ में खूब गझिन घुंघरू. ऊ घुंघरुए ताल में लयबद्ध झंकार पैदा करेला कि मन मुग्ध हो जाला. कई गो प्रसिद्ध बाउल लोग लंदन के हाइड पार्क अन्य देशन में आपन प्रदर्शन क चुकल बा लोग. कहल जाला कि कविगुरु रवींद्रनाथ टैगोर भी बाउल गीत परंपरा से प्रभावित रहले. एकरा अलावा काजी नजरुल इस्लाम आ अउरी कुछ प्रसिद्ध लोग एकरा से प्रभावित रहे लोग. एकर रहस्यमता सबसे बड़ आकर्षण के केंद्र ह. एलेन जिंसबर्ग त बाउल गीत के दीवाना रहलन ह. बांग्लादेश के कुस्टिया जिला में हर साल फागुन के महीना में लालन फकीर के स्मरण में लालन उत्सव मनावल जाला. एही तरे सूफी बाउल लोग भी रहस्यमय गीत रचना के माध्यम से ईश्वर से मिलन के तड़प वाला गीत प्रस्तुत करेला. शाह अब्दुल करीम, सूफी बाउल लोगन में बड़ा प्रसिद्ध नांव ह. पश्चिम बंगाल में शांतिनिकेतन में जब पौष मेला लागेला त बाउल गीत परंपरा के सौंदर्य देखे- सुने के मिलेला. कोलकाता में भी कुछ साल से बाउल फकीर उत्सव मनावल जा रहल बा. एगो बाउल समुदाय भवा पगला नामक संत के आपन पूज्य मानेला. पश्चिम बंगाल में सबसे प्रसिद्ध बाउल रहले पूर्णदास बाउल. उनुका के देश के पहिला राष्ट्रपति राजेंद्र प्रसाद सन 1967 में पूर्णदास बाउल सम्राट के पदबी दिहले. उनुकर जनम 18 मार्च 1933 में भइल रहे. पूर्णदास बाउल कई गो फिल्मन में काम कइले बाड़े. इंग्लैंड के माइक जैगर आ बॉब डिल्लन उनुका के बड़ा मानसु लोग. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)\n← Lockdown in Bihar: लॉकडाउन को लेकर सियासत तेज, ‘नौटंकी’ के जवाब में BJP-JDU ने तेजस्‍वी को बताया-ट्विटर ब्वाय\nपटना में ऑक्सीजन सिलेंडर और उपकरण के अवैध कारोबार पर एक्शन, चार गिरफ्तार →\nBPSC 64th Result : चंदवा का बेटा बनेगा बिहार में BDO, बीपीएससी में मिली 50वीं रैंक\nभागलपुर से भोजपुर आई बारात, पिंजरे में कैद बार डांसरों ने किया डांस, देखने वाले भी झूम उठे


भईया के ससुरारी में के शानदार प्रीमियर शो – Anjoria\nभईया के ससुरारी में के शानदार प्रीमियर शो\nApril 24, 2010 OmPrakash Singh फिल्म, मनोरंजन 0\nपिछला दिने मुंबई का फेम एडलैब मल्टीप्लेक्स में महाराष्ट्र के कद्दावर राजनेता आ भोजपुरी सिनेमा के दिग्गज हस्तियन का मौजूदगी में निर्मात्री रीना एस पासी के भोजपुरी फिल्म भईया के ससुरारी में के शानदार प्रीमियर शो आयोजित कइल गइल. शो अतना नायाब तरीका से कइल गइल कि अगल बगल से गुजरे वाला लोग आपन वाहन रोक के शो के नजारा देखे लागल.\nअँधेरी स्टेशन से फेम एड लैब तक आ मुंबई के कमोबेस हर लोकेशन पर फिल्म के कटआउट लगावल गइल रहे. पूरा थियेटर के छोट छोट गुब्बारा आ बिजली के बत्ती से सजावल रहे, थियेटर का अगल बगल का मकान से आतिशवाजी होत रहल. एदलैब का सामने दु गो बड़हन गुब्बारा लगावल रहे. आठ गो वैन पर प्लाज्मा टीवी स्क्रीन लगावल रहे आ खचाखच भरल फेम एड लैब के स्क्रीन एक आ दू पर फिल्म के शो देखावल गइल.\nप्रीमियर शो पर महाराष्ट्र के पूर्व गृहमंत्री कृपाशंकर सिंह, फिल्म के निर्मात्री रीना एस पासी, आ निर्देशक राजकुमार आर पाण्डे, मो॰ आरिफ नसीम खान, अशोक जाधव, जयन्ती सूर्या, राम सिंह, मुन्ना त्रिपाठी, भोजपुरी सिनेमा के मेगा स्टार मनोज तिवारी, सदाबहार सुपर स्टार रविकिशन, सुशील सिंह, मोनालिसा, विक्रांत सिंह, कुमार मोहन, छोटू छलिया, आलोक कुमार, दुर्गा प्रसाद मजुमदार, उदय सिंह, केडि, सुशील उपाध्याय वगैरह लोग मौजूद रहुवे.\nभईया के ससुरारी में के गीत प्यारेलाल कवि के, संगीत राजेश रजनीश के, संवाद मनोज के कुशवाहा के, पटकथा राजकुमार आर पाण्डेय आ प्यारेलाल के आ छायांकन प्रमोद पाण्डे के ह. फिल्म के मुख्य कलाकार विजय लाल यादव, पूनम सागर, सुशील सिंह, रानी चटर्जी, प्रकाश जैस, ऋतिका शर्मा, मीरा मूर्ति, सोनिया मिश्रा, बृजेश त्रिपाठी, अनिल यादव, मोहन जोशी आ एयाज खान के नाम बा.\n(स्रोत : शशिकान्त सिंह, उदय भगत, आ रंजन सिन्हा के अलग अलग भेजल सामग्री)\nभईया के ससुरारी में\nबुढ़ापा के जिनगी\nचारो तरफ वाहवही हो रहल बा पाखी के


पूरा भइल ‘रखवाला’ क शुटिंग | Anjoria's Weblog\nपूरा भइल ‘रखवाला’ क शुटिंग\nPosted on जून 19, 2012 by Anjoria\tअसलम शेख प्रोड्क्शन आ सी.पी.आई. मुवीज का बैनर में सुजीत तिवारी के प्रस्तुति ‘रखवाला’ फिलिम के शुटिंग पिछला दिने मुम्बई आ जौनपुर के लोकेशनन पर पूरा लिहल गइल. निर्माता इश्तियाक शेख ‘बंटी’ आ रीतु शर्मा के बनावल एह फिल्म में दिनेश लाल यादव ‘निरहुआ’, रिंकु घोष, अवधेश मिश्रा, संजय पाण्डे, ब्रजेश त्रिपाठी, माया यादव, संतोष श्रीवास्तव, सोनिया मिश्रा, पुनम वर्मा, मनोज भावुक के प्रमुख भुमिका बा.\nलेखक-निर्देशक असलम शेख, संगीतकार धनंजय मिश्रा, गीतकार विनय बिहारी आ प्यारे लाल यादव, सह निर्माता विक्की कक्कड़ आ बिलकीस शेख, अउर कार्यकारी निर्माता अशोक कक्कड़. एह पारिवारिक मनोरंजन देबे वाली फिलिम के आजुकाल्ह संपादन के काम चलत बा.\nThis entry was posted in इण्डस्ट्री न्यूज, फिल्म and tagged रखवाला by Anjoria. Bookmark the permalink.\tएक उत्तर दें जवाब रद्द करें\tEnter your comment here...


स्वास्थ्य विभाग द्वारा गोपालगंज जिला के रेड जोन घोषित कइला के बाद से जिला प्रशासन सख्त , लांकडाउन के उलंघन कइला पर होई क़ानूनी करवाई | Bhojpuriya Byar\nHome जिला जवार स्वास्थ्य विभाग द्वारा गोपालगंज जिला के रेड जोन घोषित कइला के बाद से जिला प्रशासन सख्त , लांकडाउन के उलंघन कइला पर होई क़ानूनी करवाई\nस्वास्थ्य विभाग द्वारा गोपालगंज जिला के रेड जोन घोषित कइला के बाद से जिला प्रशासन सख्त , लांकडाउन के उलंघन कइला पर होई क़ानूनी करवाई\nगोपालगंज : जिला में अचानक कोरोना संक्रमित मरीज लोग के संख्या में भारी बढ़ोतरी के बाद से स्वास्थ्य विभाग द्वारा गोपालगंज के रेड जोन जिला घोषित कर दिहल गइल बा . रउरा लोग के बता दिहल जाव की अभी तक गोपालगंज से पन्द्रहगो कोरोना के संक्रमित मरीज मिलल बाड़े . जवना प्रखंड औरी गाँव से मरीज मिलल बाड़े ओहिजा के तिन किलोमीटर के इलाका के प्रशासन द्वारा सिल कर दिहल गइल बा . ओह गांव में सख्त पहरा लगा दिहल गइल बा . ओने बुधवार के जिला प्रशासन के द्वारा जिला के डीएम श्री अरशद अजीज अउरी एसपी श्री मनोज तिवारी द्वारा सयुक्त रूप से पत्र जारी कइल गइल . जइमें स्पष्ट लिखल बा की लांकडाउन के उलंघन करे वाला के कवनो हालत में बक्सल ना जाई .\nफोटो डीएम श्री अरशद अजीज , एसपी श्री मनोज कुमार तिवारी\nजिला प्रशासन द्वारा जारी पत्र के प्रति\nअब दस बजे से दु बजे दिन तक ही खुली दुकान\nडीएम औरी एसपी साहेब द्वारा सयुक्त रूप से जारी आदेश में स्पष्ट कर दिहल गइल बा की गोपालगंज नगर पालिका में खाली दवाई के दुकान , हॉस्पिटल के छोड़ सगरी दुकान सिर्फ दिन के दस बजे से दिन के दु बजे तक ही खुली . एकरा बाद से अगर केहू भी बजार में घुमत देखाई दी तब ओकरा खिलाफ सख्त क़ानूनी करवाई होई . जवना गाड़ी के पास निर्गत रही उहे गाड़ी खाली रोड पर चली . दु पहिया गाड़ी पर पास निर्गत बा ओकरा बादो केहू डबल सवारी करत बा तब पर क़ानूनी करवाई होई . जबकि पास जारी चारपहिया गाड़ी पर अब ड्राईवर के अलावा मात्र दु लोग ही रही . तय अवधि के बाद अगर केहू आदमी बजार में घुमत मिली तब पुलिस ओकरा से सख्ती से निपटी . खाली गोपालगंज शहर में दवाई दुकान6बजे से शाम6बजे तक ही खुली . जबकि गोपालगंज शहर के बाद पूरा जिला भर में खाली आवश्यक सेवा से जुड़ल दुकान ही दिन के 10 बजे से2बजे दिन तक ही खुलल रही .\nPrevious Postबिहार में गुरुवार के मिलले 19 नया मरीज, कुल संख्या पहुंचल 422 Next Postगोपालगंज से डीलर लोग द्वारा पीडीएस दुकान में पॉस मशीन बंद करे खातिर उठल मांग


भोजपुरी में मंचन भइल ‘कबिरा खड़ा बाजार में’ – Anjoria\nMar 15, 2014 कबिरा खड़ा बाजार में, भोजपुरी, रंगमंच\nमंच पे काशी के बाजार . एक ओर मस्जिद, बीच में मंदिर, किनारे में छोटहन फूस के झोपड़ी. झोपड़ी पे पसरल अंजोर, जहंवा कबीर आ उनकर मतारी नीमा के संवाद चलत बा.\nनीमा – आज बाजार में का भइल रहे ?\nकबीर – मुसुका के कुछुओ ना माई. दोकान में सेठिया सुतल रहे. हम सोंचलीं जाग जाई त थान बेचे के बात करब. देखलीं ओने दू गो कसाई एगो गाय के बन्हले जात रहलें सं. पीछे-पीछे गाय के बछड़वो जात रहे. हमके बहुते बुरा लागल.\nनीमा- आ तु बीच में कूद पड़लऽ.\nकबीर- ना त. हम ओकनी से कुछु ना कहलीं. बाकिर, हमरा एगो कवित सूझ गइल. हम खड़े-खड़े कवित कह देहनी, माई.\nनीमा- लोग तोहार कवितन से चिढ़ेला त तू काहे कहेलऽ ? का कहले रहलऽ ?\nकबीर- हम कहलीं –\nदिन भर रोजा रहत है, रात हनत है गाय .\nयह तो खून से बंदगी, कैसे खुशी खुदाय ..\nकबीर पढ़ल-लिखल ना रहतो बहुते विद्वान रहन. पन्द्रहवी शताब्दी में कबीर सबसे शक्तिशाली आ प्रभावशाली आदमी रहन. उ मुसलमान होइओ के मुसलमान ना रहन आ हिन्दू होइओ के हिन्दू ना. घूम-घूम के हिन्दू-मुस्लिम लोगन साथे सत्संग करत रहन. एही से उनकर रूझान निर्गुण उपासना के तरफ हो गइल रहे. कबीर हिन्दू-मुसलमान दुनो के कुप्रथा आ बाहरी आडम्बर के खुल के विरोध कइलन. कबीर के भाषा के खिचड़ी आ साधुक्कड़ी कहल जात रहे.\nमाला पहन तिलक लगाया, लंबी जटा बढा़ता है .\nअंतर तेरे कुफर कटारी यूं नही साहिब मिलता है ..\nकबीर के फक्कड़पन से प्रेरित होके रचनाकार भीष्म साहनी उनकरा उपर नाटक लिखलन जेकर नाम हउए ‘कबिरा खड़ा बाजार में’ जवन हिन्दी रंगमंच पे खूब सराहल गइल. नाटक के मंचन पहिला बेर दिल्ली में त्रिवेणी के खुला नाटक गृह में भइल.\nपिछला दिने ग्यारह मार्च दिल्ली के एल. टी. जी. आडिटोरियम, मण्डी हाउस, नई दिल्ली, रंगश्री के बैनर तले एह नाटक के रस भोजपुरी में चखे के मिलल. अइसे त एह नाटक के भाषा हिन्दी में बा, बाकिर कबीर बनारस के रहन. उनकर भाषा भोजपुरी-अवधी रहे. नाटक में उनका समय के धर्मान्धता, अनाचार, तानाशाही वगैरह के सामाजिक परिपेक्ष्य में उनकर निर्भीक, सत्यान्वेषी, प्रखर व्यक्तिव के देखावे के कोशिश बा. नाटक के जीवंत बनावे खातिर जेतना कलाकार लोग अभिनय कइल, से सराहे जोग रहल. सौमित वर्मा कबिरा के भूमिका में साक्षात कबीर बनके सामने अइलन. धारा प्रवाह संवाद आ अभिनय के गहराई में गोता लगा के दर्शकन का सामने अपना आप के कबिरा साबित करे के प्रयास कइलन. कोतवाल के भूमिका में अंकुर के सिर हमेशा उँचा रहल. जहंवा अखिलेश कुमार कायस्थ के रोल में रम गइलें, ओहिजे नुरा आ भिखारी के भूमिका निभावे में दीपक कुमार कवनो गलती ना कइलन. दिलीप कुमार चौरसिया जुलाहा बनके खूब सराहल गइलन, त महंत के भूमिका में निर्देशक महेन्द्र प्रसाद सिंह खूद नजर अइलन. साधु के भेष में रविकांत आ चोबदार बनल आदर्शो आपन जिम्मेदारी संभरलन. रैदास के अभिनय खातिर धीरेन्द्र कुमार के चुनल बढ़िया रहे. अधिकारी एक योगेश कुमार, शेख आ अधिकारी दू राकेश कुमार, सेना रवि शंकर तिवारी, पीपा योगेश कुमार, बशीरा ललित कुमार, भक्त मुन्ना कुमार, सिपाही एक शैलेन्द्र यादव आ सिकन्दर लोदी के अभिनय में अवधेश कवनो कसर ना छोड़लन. स्त्रीओ पात्रन के भूमिका दमदार रहल. नीमा कबीर के माई के अभिनय रजनी सिन्हा कइली. लोई के भूमिका में महिमा, आन्हर भिखारिन मीना राय आ गाँव के औरत लोगन में सुचित्रा सिंह, अंजू सिंह आ आरूषि के सभे देखल.\nरूप सज्जा बलवीर सिंह रावत, रश्मि गोदरा के रहल. प्रकाश व्यवस्था में योगेश कुमार आ अशोक नागर के, त मंच के सजावट राजेश दुआ आ संजय कुमार शाह लोग मिलके कइलस. संगीत संतोष मिश्रा, सुशांत मिश्रा, एस के उपाध्याय के नीमन लागल. पार्श्व ध्वनि शोभा मिश्रा, बिन्द्रा, कृष्णा, बजरंगी के कंठ से निकलल.\nरंगश्री के संस्थापक महेन्द्र प्रसाद सिंह के निर्देशन में एह नाटक के मंचन बहुत सार्थक रहल. एह नाटक के भोजपुरी रस में सराबोर करके मंचन करे खतिर रंगश्री के संउसे लोग बधई के पात्रा बा. जय कबिरा !\nजय भोजपुरी ! जय भारत!\n2 thought on “भोजपुरी में मंचन भइल ‘कबिरा खड़ा बाजार में’”\nबहुत बढ़िया रिपोर्ट.राउर कार्टूनो बहुत आकर्षक आ दमगर आ रहल बाड़े सन.फगुआ के बधाई कबूल करीं.विमल\nओमप्रकाश अमृतांशु says:\nविमल जी धन्यवाद।।।।


अपना टेकनीशियन के टीम के आपन ताकत मानेलें जीतेश दूबे – Anjoria\nMar 30, 2010 जीतेश दूबे, भोजपुरी फिल्म\nअपना मीठ बोली आ मनमोह लेबे वाला शैली खातिर मशहूर जीतेश दूबे भोजपुरी के अइसनका पहिलका निर्माता बन गइल बाड़े जेकर तीन गो फिल्म एके साल में फ्लोर पर आइल होखे. भोजपुरी के मेगा स्टार मनोज तिवारी का साथे यादव पान भण्डार, आ सदाबहार सुपर स्टार रविकिशन का साथे मार देब गोली केहू ना बोली पहिले से फ्लोर पर बा आ तीसरकी फिल्म महायुद्ध जल्दिये फ्लोर पर आ रहल बा. भोजपुरी के धमाकेदार फिल्म धर्मवीर, मुन्नीबाई नौटंकीवाली, आ बृजवा के निर्माता जीतेश दूबे के भोजपुरी के मूवी मुगल मानल जाला आ उनका कंपनी श्रीकृष्णा क्रिएशंस के नम्बर वन कंपनी.\nएके साल में तीन गो फिल्म फ्लोर पर अइला के अपना मेहनत के फल बतलावत जीतेश दूबे कहलें कि उनकर सौभाग्य बा कि भोजपुरी के टॉपक्लास टेकनीशियन उनका कंपनी श्रीकृष्णा क्रिएशंस का साथे शुरुवे से जुड़ल बाड़े. भोजपुरी के अधिकतर निर्माता एगो फिल्म बना के गरे बइठ जालें जबकि जीतेश दूबे साले साल रिकार्डतोड़ फिल्म बनावत जात बाड़े. एह साल ऊ तीन गो फिल्म बना रहल बाड़न आ दू गो फिल्म, तू ही मोर बालमा, आ, साँवरिया आई लव यू, के प्रस्तुत कर रहल बाड़न. अपना एह सफलता के कारण बतलावत जीतेश दूबे कहलें कि उनकर कंपनी एगो परिवार ह, आ एकाध गो सदस्य भलही अंतुष्ट होखस बेसी लोग एगो परिवार का तरह मिल जुल के काम करेला. उनकर हमेशा कोशिश रहेला कि हर नया फिल्म उनका पुरनका फिल्म से बीस साबित होखो.\nभोजपुरी के तीनो सितारा का बारे में जीतेश कहलें कि मनोज तिवारी का साथ काम करे के ढेर दिन पुरान साध रहे जवन यादव पान भण्डार से पूरा हो रहल बा. कहलन कि मनोज तिवारी कमाल के कलाकार आ मीठबोलिया हउवन. उनका साथे काम करे में आनन्द आइल. रविकिशन का साथे पहिले धर्मवीर बनवलें आ अब मार देब गोली केहू ना बोली बना रहल बाड़े. रविकिशन. मनोज तिवारी आ विनय आनन्द हमेशा हँसमुख रहेला लोग आ सामने वाला के हँसावत राखेला. दिनेशलाल यादव निरहुआ आ पवन सिंह का बारे में बतलावत कहलें कि पवन के त साइनो कर चुकल बाड़न आ दिनेशलाल यादव का साथ एगो फिल्म के प्लान बन रहल बा. बातचीत चल रहल बा.\nजीतेश दूबे का फिल्म में निर्देशक फिल्म का कथानक का आधार पर चुनालें. जगदीश शर्मा मार देब गोली…. के निर्देशन का बाद जीतेश के नयका फिल्म महायुद्ध के निर्देशित करे जा रहल बाड़े. असलम शेख धर्मवीर निर्देशित कइले रहलें आ जल्दिये उनकर एगो अउरी फिल्म के निर्देशित करीहें.\nजीतेश दुबे के इहो कोशिश रहेला कि भोजपुरी सिनेमा के नया नया कलाकार दिहल जाव. एह क्रम में उनकर खोज दीपक दूबे आ गुंजन पंत के नाम लिहल जा सकेला. जीतेश के कहनाम बा कि जल्दिये ई दुनु लोग भोजपुरी के टॉप कलाकारन में गिनल जाई. आगहू ऊ नया नया कलाकार पेश करे के योजना बा.\n(स्रोत : शशिकान्त सिंह.)


चारा आजु लालू के बेचारा बनाई कि ना के फैसला आजु – टटका खबर\nबिहार के बहुचर्चित चारा घोटाला के एगो मुकदमा में आजु सीबीआई की विशेष अदालत आरजेडी सुप्रीमो लालू प्रसाद यादव समेत पैंतालिस गो अउरिओ लोगन के भाग्य का फैसला थोड़ देर में करे वाली बिया आ सभकर धेयान राँची में अटकल बा. लालू अपना पूरा परिवार समेत काल्हुए से राँची में मौजूद बाड़ें आ कहे वाला कहत बाड़े कि कुछ नरवसियाइल बाड़े. अबले भरोसा रहुवे कि कांग्रेस के हाथ उनुका साथे बा बाकिर कांग्रेस उपाध्यक्ष राहुल गाँधी के बयान का बाद सबकुछ उलट पलट हो गइल बा. लागत बा किकांग्रेस लालू के साथ छोड़ नीतीश के साथ पकड़े वाली बिया.\nओने राजद के भविष्यो एह फैसला से जुड़ गइल बा. काहे कि अनेसा जतावल जात बा कि लालू अपना बाद पार्टी के कमान अपना बेटा तेजस्वी के हाथ मे देबे के सोचत बाड़े जवना के कुछ बड़का नेता माने खातिर तइयार नइखन लागत. अगर लालू के जेल जाए के नौबत आइल त पार्टी के कमान तेजस्वी का हाथे आई आ भाजपा आ जदयू दुनु पार्टी के पुरनका सदस्य पर आपन नजर गड़ा दीहें कि केकरा के लूट ले जाव अपना पाला में.\nई मामिला चाईबासा ट्रेजरी से गलत तरीका से 37.70 करोड़ रुपिया निकाले के ह. एहमें कुल 56 लोग का खिलाफ चार्जशीट दायर भइल रहे जवना में से एह बीच सात जने के मौत हो गइल बा. सप्लायर पी. के. जायसवाल आपन दोस मान लिहले रहले बाकिर सजा का दौरान उनकरो मौत हो गइल, एगो आईएएस अधिकारी सजल चक्रवर्ती के झारखंड हाई कोर्ट आरोप मुक्त कर दिहलसि आ दू गो आरोपी सरकारी गवाह बन गइले.\n«« इतिहास मे 30 सितंबर\nअबही अबही »»


बिहार के भोजपुरी लोककला : दयाशंकर उपाध्याय | जोगीरा\nHome आलेख बिहार के भोजपुरी लोककला : दयाशंकर उपाध्याय\nभित्तिचित्र आ अल्पना :\nअलंकार बनावल :\nआदमी के अनुभूतियन के अभिव्यक्ति के नाँव लोककला ह। लोककला में सौंदर्य के साथे आनन्दो के समावेश होला । वास्तव में ई आदमी के प्राण-शक्ति ह । आनन्दबोध के भाव रंजित बाह्य रूप ह। विहार (प्रान्त ) में लोककला के दृष्टि से मुख्य रूप से तीन गो प्रधान अंचल वाड़े स-मिथिलांचल, भोजपुरी अंचल आ छोटानागपुर के जंगली अंचल ।\nभोजपुरी लोकसाहित्य आ लोक कला के विस्तार आ प्रभाव बहुत बड़हन क्षेत्र प परेला । भोजपुरी अंचल के लोककलाकार लोग साँच कहल जाय त गोस्वामी तुलसीदास के शब्दन में ‘स्वान्तः सुखाय” अपना कला के रचना करत रहल बा। एह से ओह लोग के कलाकृतियन में अस्वाभाविक तत्वन आ बनावटी विधानन के प्रभाव ना लउके । एक तरह से ई कला एह सभ बन्हनन से मुक्त लउकेले।\nसही माने में विहार के भोजपुरी अंचल पुरनका शाहाबाद जिला, चम्पारण जिला, आ सारने जिला मानल जाला। अइसे भोजपुरी क्षेत्र के सर्वेक्षण कइला प अनेक प्रकार के लोककला देखे के मिलेला। जवन एह तरे वा-\n(१) भित्तिचित्र आ अल्पना\n(६) अलंकार भा गहना बनावल\nसम कला में चित्रकला प्रधान मानल गइल बा । आदि मानव काल से एह कला के विकास भइल बा। एह से चित्रकला कला के प्रधान अंग बन गइल । ‘वात्स्यायन’, ‘कामसूत्र’ में ६४ कलन में चित्रकला के एगो महत्त्वपूर्ण कला मनले बाड़न । प्रो० राधाकमल मुखर्जी चित्रकला के आदमी के किसिम-किसिम के भावना, आशा, निराशा के प्रगट करे के एगो माध्यम मनले बाड़े ।\nभोजपुरियो क्षेत्रन में लोक कलाकार लोग चित्रकला के अपना मन के भाव दरसावे के एगो माध्यम मानल । मिथिलांचल में “कोहबर” में किसिम-किसिम के चित्र बनावे के रेवाज सदिधन से चलल आ रहल बा। भोजपुरियो क्षेत्र में ‘कोहबर” बनावे के रेवाज बा। सही माने में कोहबर के देवाल प चित्र बनावे के रेवाज के पाछा इहे रहस्य रहल होई कि दुलहिन आ दुलहा के पहिला मिलन मधुमय होय, सुखमय होय आ ओह लोग में आत्मिक भाव जागे। एही भावना से मिलल भित्ति-चित्र प अनेक चित्र बनावल जाला। चित्रन के विपयो मुख्य रूप से आध्यात्मिक आ प्रेमात्मक होला । चिरई, पशु के युगल-जोडी आ आलिंगन शिव-पार्वती, गणेश-लक्ष्मी आदि के दृश्य बनावल जाला, जेह से एह चित्रण के देखि के नया जोड़ी के हिरदया में प्रेम-भाव अंकुरे, ओह लोग में एक दोसरा के प्रति नैसगिक आनन्द लेवे के अभिलाषा जागे। कोहबर बनावे के सिरिफ इहे एगो उद्देश्य रहल । कोहबर में गणेश, शिव-पार्वती आदि देवी-देवता के चित्र मगलमय जीवन के प्रतीक मानल गइल बा । पशु, पंछी, लता-फूल आदि के चित्र जोड़ी में प्रकृति के प्रति अनुराग के भावना जगावेला। कोहबर के चित्रन में मुख्य रूप से लाल उज्जर रंग के प्रयोग कइल जाला । मिथिलांचल में अनेक रंगन के मिलावट कोहबर के चित्रन में लउकेला। कोहबर के देवाल पहिले गोबर (लेप) से लीप दिआला । ओकरा बाद गेरू घोर के लाल रंग बनावल जाला आ उज्जर रंग खातिर चाउर के पिसान काम में लावल जाला । हाथ के अगुरी से एही रंगन के मदद से अनेक चित्र बनावल जाला। मिथिला के कोहवर के चित्रन में बहुते बारीकी, चित्रात्मक मौष्ठव आ रंगन के मिलावट लउकोला, बाकिर भोजपुरी क्षेत्र के कोहबर के चित्रन में ऊ सूक्ष्मता ना लउके ।\nइहे ना, पिड़ियो के वेरा चित्र बनावे के रेवाज बा। कातिक, अगहन में कुआर लइकी पिड़िया व्रत करेली स। गोबर के छोट-छोट पिण्ड के गोल बना के देवाल प चपका दिआला । ई वर्गाकार रूप में चपकावल जाला। एकरे साथ देवाल प अनेक आउरो चित्रो वनावल जाला जे एह परब से संबंधित होला ।\nभोजपरी क्षेत्र में मांगलिक अवसर प अल्पना बनावे के रेवाज बा । अइसे त सउसे उत्तर भारत के गवई अचल में अल्पना बनावे के कवनो ना कवनो रूप में रेवाज बड़ले बा। बंगाल में अल्पना बनावे के रेवाज बहुते पुरान बा। भोजपुरी क्षेत्र में अल्पना बनावे के चउका पूरल” कहल जाला। बिआह में दुआर-पूजा खातिर अनेक तरह के आकृति बनावल जाला । पूजो के वेरा वेदी लगे आकृति बनावल जाला । नया-नोहर दुलहिन के घर में डेगो डाले के वेरा सीढ़ी भा ओसारा में अल्पना बनावल जाला । ई सभ आकृति मुख्य रूप से ज्यामितिक ढंग के होलो स। गोल, त्रिभुजाकार, वर्गाकार आकृति अधिका लउकेला ।\nसूखल आंटा के जमीन प चुटुकी से गिरा-गिरा के अनेक आकार बनावल जाला। बिआह के बेरा जहाँ कलसा धइल जाला ओकरा अगल-बगल भा कलसा १ अनेक आकृति बनावे के रेवाज बा । पूजा के बेरा काठ के तखती प गनगौरी भा दोसर देवता के आसन देवे से पहिले पीढ़ा के अल्पना से सजावल जाला। ई आकृति धामिक दृष्टि से शुभ मानल जाला। अइसे त भारतीय संस्कृति में खास क के लोकजीवन म सभ तरह के चित्र बनावे के एकमात्र उद्देश्य जीवन के सुखमये बनावल बा। मांगलिक अवसर मंगल मय तरीका मे बीते आ बिमाह के रसम में कवनो बिघिन ना आवे, एही सभ बातन के ध्यान में राखि के कोहबर में चित्रांकन भा अल्पना बनावल जाला ।\nभोजपुरी क्षेत्र में हाथ के अंगुरी से जे किसिम-किसिम के चित्र बनावल जाला ओकरे के थापा कहल जाला। बिआह के मंडप में लागेवाला बास प पहिले थापा लिहल जाला जवना के शुभ मानल जाला । शीतला मइया के पूजा रामनवमी के पहिले रात में कइल जाला, ओहू परब में मेहरारू अपना हाथ के थापा देवालपदेलो स जवन कई पंक्तियन में होला । ओकरे नीचे कलसा धराला । इहे ना, कलसो प हाथ के अंगुरी के निसान बनावल जाला। औटा घोर के, ओकरा में हरदी मिला दिआला । एही से थापा लग:वल जाला। कहीं-कहीं सेनूर के टीटो लगा दिला जवना के ‘टीकल’ कहल जाला । भोजपुरी लोकगीतन में थापा लगावे के विवरण कहीं-कहीं मिलेला।\nआदमी में शुरूए से अलंकरण के भावना रहल बा। गवई अंचल में मेहरारू ओ मरद अपना देह प खास क के हाथ, गोड़ आ गाल प गोदना गोदवावत रहे जे आजो कवनो ना कवनो रूप में प्रचलित बा। भोजपुरी क्षेत्र में मेहरारू गोदना गोदवावे के जादे सवखिन होली स । भोजपुरी अंचल में गोदना गोदेवाली के टेटुइन कहल जाला आ कहीं-कहीं गोदनहरी कहल जाला। भोजपुरी साहित्य में एकर विशेष विवरण मिलेला। एगो लोकगीत में गोदना के बारे में एह भाव के जाहिर कइल गइल बा कि जइसे रंगरेज चुनरी चटक रंग में रांगेला त ओकर मुघरई बढ़ जाला ओसही ए गोदनहरी! अइसन गोवना गोद द कि हाथ के सुघरई दोगिना बढ़ जाय ।\nधतूर के दूध में काजर मिला के करिया रंग तइयार कइल जाला आ सूई के रंग में उवा के अंग में गड़ा-गड़ा के किसिम-किसिम के आकृति बनावल जाला। एह आकृतियन में शिव-पार्वती, राम-सीता, हनुमान आदि देवी-देवतन के आकृति रहेला । फूल-पत्तो बनावल जाला। कुछ गांवन मे मेहरारू अपना हाथ में अपना मरद के नाँवों गोदवावेली स। हमनी किहाँ ई रेवाज बा कि मेहरारू अपना मरद के नांव ना ले सके, एह से कहू मरद के नांव पूछ दिहल भा अइसन मोका आ गइल फि मरद के नांव बतावल जरूरी हो गइल त ओइसना हालत में मेहरारू अपना बांह में गोदल मरद के नाँव देखा देली स । एह तरह से मरद के नांव जानल जा सकेला ।\nएकरा पाछा दोसर भावना इहो बा कि मेहरारू के मरला प जरतो खानी ओकरा मरद के इयाद ओकरा संगे बनल रहे। जो पहिले मरद के म अत हो गइल होखे त एह गोदना के महातम आउरो बढ़ जाला। एह से एह गोदना के धार्मिक आ सांस्कृतिक दूनो महातम बा। लोककला के मर्मज्ञ डॉ० कृष्णदेव उपाध्याय जी एकरा के एगो लोककला मनले बानी।\nलोकसाहित्य में मेंहदी के अलंकरण के रूप में बहुते महातम दिहल गइल बा। सावन में मेहरारू हाथ में मेंहदी लगावेली स । अइसे त मेंहदी के कलात्मक रूप राजस्थान में देखे के मिलेला बाकिर भोजपुरियो अंचल के मेहरारू मेंहदी लगा के खुश होली स । मेंहदी पीस के ओकरा में करुआ तेल मिला के हाथ में लगावल जाला। एकरा से मेंहदी के रंग माऊर चटकार हो जाला। मेंहदी सींक से हाथ में एह तरह से लगावल जाला कि अनेक प्रकार के ज्यामितिक आकार भा फूल-पत्ता बन जाय । उर्दू के एगो शायर ठीके कहले बाड़े-\n‘रंग लाती है हिना, पत्थर पर घिस जाने के बाद ।”\nभोजपुरियो साहित्य में मेंहदी के जहाँ-तहाँ जिकिर भइल बा ।\nएगो लोकगीत में ई जिकिर बा कि ननद अपना भउजाई के मेंहदी लगावतिया आ भउजाई हाथ में मेंहदी देख के खुश हो तिया। एगो दोसर लोकगीत में ई स्पष्ट\n1. ननदी लगावेली मेंहदी भउजी के हथवा में मेंहदी के रंगवा टेस ……।\n2. गोरे गोरे हाथो में मेंहदी लगा के गीरी चलली ससुरिया हो ना ….।।\nकइल जा रहल बा कि गोर कनेया अपना हाथ में मेंहदी लगा के ससुरा जा रहल बिया जहाँ ओकर मरद ओकर हाथ देख के खुश होई ।\nमहाबर के रेवाज लोकक्षेत्रन में बहुत पुरान बा। उत्सव, परब भा तेवहार में गोड़ के अलंकृत करे खातिर महावर के प्रयोग कइल जात रहे आ आजो गवई कनेया एकर प्रयोग करेली म। कहीं-कहीं एकरा के “अलतो लगावल” कहल जाला। लाल रंग से गोड़ के चारु ओरे रांगल जाला आ गोड़ प थोर-बहुत आकृतियो बना दिहल जाला । कविवर रत्नाकरो महावर के बारे में लिखले बाड़न :\nपाइ महावर देन को नाहनि वैठी जाय,\nफिरि-फिरि जानि महावरी एड़ी भीजति जाय ।\nभोजपुरियो लोकसाहित्य में महावर के वरनन जहाँ-तहाँ देखे के मिलेला। एगो लोकगीता में एगो मेहरारू के सुघरई के वरनन करत कइल गइल बा कि एगो सांवर मेहरारू अपना गोड़ में महावर लगा के, बिंदी लगा के, लिलार प जड़ाऊं टिकुली साट के मने-मने अपना के बहुते सुघर वूझ रहल बिया। एही तरे महावर के आउरो अनेकन प्रसंग लोक गीतन’ में मिलेला ।\nगवई अंवल में मेहरारून के गहना से अविका लगाव देखे के मिला। गांव के सोनार किसिम-किसिम के गहना बनावेला। ई शिल्प कलात्मक प्रकृति के होला। सोना, चानी, तामा आदि धातुअन से गहना बनेला। घर में सभे अपना औकात के मोताबिक सोना-चानी के जेवर पहिरेला । भोजपुरी अंचल में मेहरारू जे गहना पहिरेली स ओकरो किसिम-किसम के आकृति बनल रहेला । ई मुख्य रूप से फूल-पत्ता मा कबो-कवो दोसरो आकृति रहेला। इहे ना भोजपुरी लोकगीतो’ में गहना के बरनन पाइल बा । एगो गीत में कड़ा, हसुनी, के बरनन आइल बा। एगो दोमरा लोकगीत’ में राम आ सीता के हाथ में अगूठी आ गरदन के हार के बरनन आइल बा। एगो दोसरा लोकगीत में हार, पछुआ के वरनन आइल वा जवन गवई मेहरारू अक्सर पहिरेली स-\n“हरवा १ अड़बड़ लिखि द\nपछुआ पर गड़बड लिखि द\nअँचरा पर लिखी द हरि के नउआ ए भइया…।”\nएगो दोसरा लोकगीत में गोड़ में बिछिया आ माँय प टिकुली के बरनन आइल बा जवना से देह सज रहल बा-\nगोड़वा महावर पावर विछिया, लिलरा जड़ाव के टिकुलिया रे सांवरिया…।\nएगो दोसरा लोकगीत’ में कुछ गहनन के नांव आइल बा आ एह बात के बरनन बा कि एह गहनन से सुघरइ दोगिना हो जाला-\nबाबू का डाड़े करधनिया,\nदेखत नीक लागेला,\nऔ पांव में बाजेला पैजनिया,\nअजब छवि छाजेला…।’\nएह से भोजपुरी लोकगीतन के सूक्ष्म विवेचन कइल जाय त स्पष्ट हो जाई कि गवई मेहरारू अनेक तरह के गहना पहिरेली स जवना में से कुछ एह तरे बा-मगलटीका, नथिया, हंसुली, कंठा, हलका, तिलरी, सविया, कंगना, कड़ा-छाड़ा आदि । एगो गीत’ में त बहुते विस्तार से अनेकन गहना के परिचय दिहल गइल बा जवना के पेन्ह के गांव के गोरी मने-मने हरखित हो रहल विया।\n“करि के सिंगार गोरी चले अरमनवा से,\nगरबा में हरवा लगावेले झरेलिया\nपोर-पोर अंगुरी में पेन्हेले मुदरिया,\nकनवा में बलिया झुलावे रे झरेलिया\nसारी का समीर पेन्ही, चोली बूटदार पेन्ही,\nलिलरा में बुदा करि लेली रे झरेलिया\nकमर में सोमे तोरा बाकी करधनिया से,\nदतवा में मिसिया लगावेले झरेलिया ।।\nएह से भोजपुरी क्षेत्र में गहनन के रूप एगो शिल्प के रूप में कलात्मक ढंग से विकसित कइल गइल ।\nकसीदाकारी एगो बहुते पुरान लोककला ह। पुरान संस्कृतो ग्रंथन में एकर जिकिर भइल बा। वाजसनेयी संहिता आ ऐतरेय ब्राह्मण में “पेशस” शब्द आइल बो जेकर मतलब कसीदाकारी है।\nहर्षचरित’ में “पुष्पपट्ट” शब्द आइल बा जवना के फूल से बनल कसीदाकारी के कपड़ा मानल गइल बा। बिहार के लोकक्षेत्र में कसीदा खातिर गंवई मेहरारून में जादे रूचि बा। अइसे कसीदा के काम के तीन वर्गन में बाँटल गइल बा-फूल बनावल आने कसीदा के काम, एप्लीक के काम आ सूजनी के काम । मिथिलांचल में तीनो काम बहुते पटना के साथ नीमन ढंग से मेहरारू वनावेली स। वाकिर भोजपुरी क्षेत्र में कसीदा आ सूजनी के काम जादे होला। भोजपुरी क्षेत्र में खास क के जब लइकी के बिआह होला त गवना में लइकी कीहाँ से कपड़ा, मिठाई आदि लइका की हाँ जाला जवना के “झापी” कहल जाला। एह झाँपी में कसीदा कइल कुरती, चुनरी, साड़ी आदि लइकी के सास, ननद खातिर कनेया के नइहर से भेजल जाला। एह में कसीदो के काम किसिम-किसिम के होला । मिथिलांचल में मुख्य रूप से ई तीन तरह से बनावल जाला-घेचुआ किसिम, भरीत किसिम आ तगनुआ किसिम के कसीदा के काम । भोजपुरी क्षेत्र में भरीत किसिम के कसीदा अधिका प्रचलित बा जवना के भरउआ कसीदा कहल जाला। एह में कई तरह के आकृति बनावल जाला। भोजपुरी क्षेत्र में एक तरह के कसीदा के “बभनवटा” कसीदा कहल जाला। एह तरह के कसीदा मुख्य रूप से ब्राह्मण भा भूमि रूप से व्राह्मग भा भूमिहारे ब्राह्मण के मेहरारू बनावेली स, एही से एकरा के “बभनबूटा” कहल गइल बा। एही तरह से आउरो किसिम के कसीदा बनावल जाला जवना के अनेक नांव वा । इहे ना, भोजपुरी लोकगीतो में कसीदा के बरनन मिलेला। एगो भोजपुरी लोकगीत में कामदार पमरी आ चोली के जिकिर आइल बा।\nदुल्हिन के सोमे कामदार चोलिया ।\nएगो दोसर लोकगीत में सूई से फूल बनावे, लहंगा में धागा से फेंड बनावे के बात कहल गइल बा।\nइहे ना, लोकगीत में कसीदा में काम आवेवाला रंगों के जिकिर भइल बा। एगो गीत में बैगनी, हरिअर रंग के बरनन कसीदा वनावे के क्रम में आइल बा । भोजपुरी क्षेत्र में सुनियो बनावे के कला प्रचलित बा। फाटल-पुरान कपड़ा मिला के ओह प रंगीन धागा से कई तरह के आकृति बनावल जाला जवन गवई अंचल में गद्दा के काम करेला। मैथिली क्षेत्र में सूजनी प बनल आकृति (तरह-तरह के रंगोन धागा से) बहते सुघर होला। बाकिर भोजपुरी क्षेत्र के सूजनी में मोंटा रूप से रंगीन धागा के मदद से कुछ आकार बना दिला जे में ऊ सादा ना रहे ।\nएह से भोजपुरी क्षेत्र में कसोदा के काम बहुते बड़ा पैमाना प होला जवमा में कलात्मकतो के समावेश होला।\nएह तरह से जो भोजपुरी लोक कला के सूक्ष्म रूप से परीक्षण कइल जाय तई स्पष्ट हो जाई कि एह लोककला में जिनिगी के अनेक जरूरतन से “अनुकूलता भा संगति” पावे के एगो खास प्रवृत्ति लऊकेला। एह से भोजपुरी लोककला सहो माने में ”स्वान्तःसुखाय” मानल गइम जवना में आदमी के आनन्द आ जिनिगी के सुखे के कामना कइल गइल बा। ई सुख सांसारिक भइली प नैसर्गिक होखे, सुरुचिप्रधान होय, एह प लोककलाकारन के हरदम ध्यान बनल रहल ।\nधयान दीं : इ आलेख भोजपुरी अकादमी पत्रिका से लीहल गइल बा\nपिछला लेखभोजपुरी गीत घरहीं में रहीं : देवेन्द्र कुमार राय\nअगिला लेख50+ भोजपुरी श्रुतिसमभिन्नार्थक शब्द | Homonyms Words in Bhojpuri Language\nभोजपुरी फिल्म लव एक्सप्रेस का मुहूर्त\nबिहार और झारखंड में 8 सिंतबर को रिलीज होगी भोजपुरी फिल्म...


काशी क पंडित रामनंदपति सीखउले रहलन दारा शिकोह के संस्कृत, पढ़य पूरी कहानी - Namaste Lucknow\nबाबा विश्वनाथ क नगरी काशी देश क सांस्कृतिक राजधानी कहल जाला. काशी विद्या अउर ज्ञान क प्राचीन समय से केंद्र रहल हौ. बड़े-बड़े जिज्ञासु इहां अध्ययन करय अउर ज्ञान हासिल करय आवय. काशी के पंडितन क दुनिया में नाम अउर मान रहल हौ. सत्रवीं शताब्दी में अइसय एक विद्वान रहलन पंडित रामनंदपति त्रिपाठी. मुगल बादशाह शाहजहां क बडका लड़िका दारा शिकोह पंडित रामनंदपति से संस्कृत सीखय काशी आयल रहल. दारा काशी में संस्कृत सीखलस अउर कई संस्कृत ग्रंथन क फारसी में अनुवाद कइलस. सिर्र-ए-अकबर शीर्षक से 52 उपनिषद क फारसी में अनुवाद दारा क उल्लेखनीय काम हौ. सिर्र-ए-अकबर क अर्थ होला ईश्वरीय शब्द.\nउपनिषद क फारसी से फ्रांसीसी भाषा में अनुवाद भयल, फिर फ्रांसीसी से लैटिन भाषा में. लैटिन अनुवाद 19वीं शताब्दी में जर्मनी के विद्वान आर्थर शापनहावर के पास पहुंचल. शापनहावर उपनिषद पढ़ले के बाद ग्रंथ के मानवीय ज्ञान क पराकाष्ठा बतउलस. एकरे बाद ही जर्मनी में वैदिक ज्ञान के प्रति लोगन में दिलचस्पी बढ़ल.\nवाराणसी गजेटियर के अनुसार, दारा शिकोह 1956 ईस्वी में संस्कृत सीखय काशी पहुंचल रहल. पंडित रामनंदपति त्रिपाठी के विद्वता क काशी में डंका बजत रहल. दारा शिकोह पंडित जी से संस्कृत सीखावय क आग्रह कइलस. काशी क सनातनी पंडित समाज एक आक्रांता के लड़िका के देववाणी संस्कृत सीखावय के खिलाफ रहल अउर पंडित लोग विरोध क आवाज भी बुलंद कइलन. लेकिन पंडित रामनंदपति कहलन -ज्ञान क पियासल जे भी ड्योढ़ी पर आवय, सबके ज्ञान क दान करब ही असली ब्राह्मणत्व हौ. पंडित जी दारा के संस्कृत सीखावय बदे खुशी-खुशी तइयार होइ गइलन. दारा काशी में रहि के रामनंदपति से संस्कृत क गहन अध्ययन कइलस. बाद में दारा के ही कहले पर पंडित रामनंदपति ’विराट विवरणम्’ नामक ग्रंथ लिखलन.\nदारा रामायण, महाभारत, गीता, योग वशिष्ठ अउर 52 उपनिषद क संस्कृत से फारसी में अनुवाद करइलस. एह काम में 150 विद्वानन क मदद लेहल गयल रहल. इ कुल अनुवाद ईरान के रास्ते यूरोप के देशन में पहुंचल, जहां एनकर अंग्रेजी में अउर दूसरे भाषा में अनुवाद भयल. उहां क लोग संस्कृत के अथाह ज्ञान भंडार से परिचित भइलन. भारतीय ग्रंथन क, संस्कृत भाषा क दुनिया में त धाक जमि गयल. दुनिया में भारतीय संस्कृति, संस्कृत अउर वेद-शास्त्र क प्रकाश अगर पहुंचल हौ, अउर ओकरे कारण भारत क सम्मान बढ़ल हौ, त एकर श्रेय दारा शिकोह के जाला. लेकिन अपने देश में संस्कृत भाषा धीरे-धीरे उपेक्षा क शिकार होत गइल. आज का हालत हौ, सबके सामने हौ.काशी प्रवास के दौरान दारा मैदागिन के पास रुकल रहल. ओही के कारण महल्ला क नाम दारानगर पड़ि गयल. दारा जब काशी प्रवास पर रहल, ओही दौरान आगरा में शाहजहां बीमार होइ गयल. औरंगजेब समय क फायदा उठाइ के गद्दी पर कब्जा कइ लेहलस. शाहजहां के कैद कइ लेहलस अउर दारा के भी बंदी बनाइ लेहलस. औरंगजेब के न त दारा क संस्कृत प्रेम पसंद रहल, अउर न त शाहजहां क दारा प्रेम. औरंगजेब दारा के काम के इस्लाम विरोधी मानत रहल. दारा के इस्लाम विरोधी करार देइ के 30 अगस्त, 1959 के रात ओकर कत्ल कराइ देहलस.\nदारा क जनम 20 मार्च, 1615 के राजस्थान के अजमेर में भयल रहल. उ अपने चारों भाईन में अलग स्वभाव क रहल. बिल्कुल सूफियाना स्वभाव. दारा क जादा समय साधु-संतन अउर पंडितन के संगत में बीतय. संत मियां मीर से उ हिंदू धर्म अउर उपनिषद क ज्ञान लेहलस. मालवा क संत बाबा लाल बैरागी से वेद ज्ञान अर्जित कइलस. अंत में दारा के इत्मीनान होइ गयल कि कुल धर्मन क निचोड़ एक हौ. दारा अपने स्वभाव के कारण ही शाहजहां क चहेता रहल. शाहजहां दारा के ही आपन उत्तराधिकारी बनावय चाहत रहल. लेकिन औरंगजेब दूनों से खफा रहल.\nदारा के मरले के बाद औरंगजेब भी बनारस पहुंचल रहल. उ रामनंदपति त्रिपाठी के घरे से कुछ ही दूरी पर आपन डेरा डललस. पुरनिया लोग बतावयलन कि त्रिपाठी परिवार औरंगजेब के काशी प्रवास से भयभीत रहल. काहें से कि दारा ओनही से संस्कृत सीखले रहल. औरंगजेब जब सराय बनवावय लगल त बार-बार दीवार टूटि जाय. औरंगजेब से केव कहलस कि पंडित रामनंदपति से सलाह लेहल जाय. औरंगजेब पंडित जी के पास संदेशा भेजवउलस. रामनंदपति गंगा जल से गारा बनवावय बदे कहलन. औरंगजेब क आदमी लोग मसक में गंगा जल भरि के लियइलन. गंगा जल से गारा बनल, अउर ओही गारा से दीवार जोड़ायल, फिर दीवार नाहीं टूटल. एह घटना से औरंगजेब पंडित रामनंदपति से बहुत प्रभावित भयल.\nपंडित रामनंदपति त्रिपाठी के ही परिवार में कई पीढ़ी बाद कमलापति त्रिपाठी पैदा भइलन. कमलापति भी संस्कृत क विद्वान रहलन. स्वतंत्रता सेनानी, कांग्रेस क दिग्गज नेता कमलापति जबतक जियलन, बनारस के राजनीति में एकछत्र राज कइलन. बनारस के जवने महल्ला में औरंगजेब रुकल रहल, उ महल्ला आज औरंगाबाद के नाम से जानल जाला. कमलापति के समय में महल्ला में मौजूद ओनकर घर राजनीति के गलियारा में औरंगाबाद हाउस के नाम से प्रसिद्ध रहल. औरंगाबाद हाउस अबही भी हौ, लेकिन ओकर राजनीति क रंग उड़ि गयल हौ. (लेखक सरोज कुमार वरिष्ठ पत्रकार हैं. यह उनके निजी विचार हैं.)


भाषा-साहित्य-संस्कृति के मोती: मोती बीए – Hum Bhojpuria\nनब्बे-पार मोती बीए लमहर बेमारी से जूझत आखिरकार 18 जनवरी, 2009 के सदेह एह लोक से मुकुती पा लेले रहनीं। किशोरे उमिर (1934) से संग-साथ देबे वाली जीवन संगिनी लछिमी सरूपा लक्ष्मी देवी पहिलहीं 1987 में साथ छोड़ि देले रहली। बांचि गइल रहे उन्हुका इयाद में बनावल 'लक्ष्मी निवास', जहंवां हिन्दी, भोजपुरी, अंगरेजी, उर्दू के एह समरथी आ कबो सभसे अधिका शोहरत पावेवाला कवि के पहिले आंखि आउर कान जवाब दे दिहलन स,फेरु अकेलहीं तिल-तिल टूटत,बिलखत-कलपत शरीर से आतमा निकलि गइल,संसा टंगा गइल।\n1 अगस्त, 1919 का दिने उत्तर प्रदेश में देवरिया जिला के बरेजी गांव के मालवीय ब्राह्मण परिवार में बाबूजी राधाकृष्ण उपाध्याय आ माई कौलेसरा देवी के सपूत मोतीलाल उपाध्याय हालांकि आगा चलिके एम ए, बी टी, बी एड, साहित्य रत्न के उपाधि हासिल कऽ के इण्टरमीडिएट कॉलेज में प्रवक्ता (इतिहास) हो गइल रहनीं, बाकिर बी ए कइला का बादे साहित्य के हलका में अतना लोकप्रिय हो गइनीं कि ताजिनिगी उहांके नांव मोती का संगें बी ए तखल्लुस बरकरार रहल। उहां के आखिरी सांस ले कविता के जीयत रहनीं। हिन्दी में तेइस गो, भोजपुरी में आठ गो, उर्दू में पांच गो आउर अंगरेजी में तीन गो कविता-संग्रह देबे वाला मोती बी ए सही माने में भाषा-साहित्य-संस्कृति के मोती रहनीं। डॉ. रामदेव शुक्ल के संपादन में नौ खंड में मोती बी ए ग्रंथावली के प्रकाशन 2011 में दिल्ली के नमन प्रकाशन से भइल रहे। भोजपुरी में 'सेमर के फूल', 'भोजपुरी सानेट', 'तुलसी रसायन', 'भोजपुरी मुक्तक', 'मोती के मुक्तक', 'बन-बन बोलेले कोइलिया', कालिदास के 'मेघदूत' के भोजपुरी काव्यानुवाद नियर कृति देबे वाला मोती बी ए कबो कवि सम्मेलन में धूम मचवले रहनीं। भोजपुरी गीतन के सभसे पहिले फिलिम में जगह दियवावे वाला उहेंके रहनीं। हिन्दी आ भोजपुरी में रचल उहां के गीत जहवां जन-जन के जबान पर चढ़ल रहलन स, उहंवें पुरान फिलिमन में उन्हुकर गीत शोहरत के बुलंदी के छूके मील के पाथर साबित भइल रहे।\nहम जिज्ञासावश पुछले रहनीं, "ओह घरी, जब कवि सम्मेलन के मंच पर राउर आ डॉ. शंभुनाथ सिंह के चरचा खूब जोर पर रहे, एकाएक रउआं फिलिम में कब आ कइसे चलि गइनीं?"\nमुंह में पान चभुलावत मोती जी ओह तथ के खुलासा करत कहले रहनीं, "ओइसे त मुंशी प्रेमचंद, प्रदीप, सुमित्रानंदन पंत, भवानी प्रसाद मिश्र, अमृतलाल नागर, भगवती चरण वर्मा, सुदर्शन, वृंदावन लाल वर्मा, नरेन्द्र शर्मा, नीरज, नेपाली, शैलेन्द्र, राही मासूम रज़ा नियर अनेक साहित्यिक हस्ती कवनो ना कवनो रूप में फिलिम से जुड़ल रहली स, बाकिर हमार जुड़ाव एकदम अप्रत्याशित आ अचानक भइल। भइल ई रहे कि पंडित सीताराम चतुर्वेदी के अध्यक्षता में बनारस में 'प्रसाद परिषद्' के एगो कविगोष्ठी में भाई शंभुनाथ जी का संगें हमहूं हाजिर रहलीं। जब 'रूप भार से लदी तुम चली' शीर्षक कविता के हम सस्वर पाठ कइलीं, त उहां मौजूद पंचोली आर्ट पिक्चर, लाहौर के मालिक पंचोली साहब आ निर्देशक रवीन्द्र दवे मंत्रमुग्ध हो गइलन आ अगिली फिलिम के गीतकार का रूप में हमार बहाली हो गइल। सन् 1944 से 1952 ले लाहौर आ मुंबई में रहिके हम फिलिम के गीत लिखलीं। प्रमुख फिलिम रहली स-कैसे कहूं, नदिया के पार, सुभद्रा, साजन, सिन्दूर वगैरह।\n'नदिया के पार' के त उहां के मए गीत सुपरहिट रहलन स। फिलिम रहे हिन्दी के आ गीत रहलन स भोजपुरी के। हम सवाल कइले रहलीं, "सभसे पहिले 'नदिया के पार'\nहिन्दी फिलिम में भोजपुरी गीत डाले के बात रउरा दिमाग के उपज रहे आकि निर्माता के?"\nआत्मबिसवास से भरल उहां के जवाब रहे, "हम लरिकाइएं से लोकभाषा के ताकत आ सामरथ के पहिचानत रहलीं। एह से हमहीं निर्माता-निर्देशक किशोर साहू पर जोर डालिके दिलीप कुमार-कामिनी कौशल अभिनीत 'नदिया के पार' खातिर सात गो भोजपुरी गीत लिखलीं। दूगो गीत के तनी मुखड़ा देखीं-'कठवा के नइया बनइहे रे मलहवा कि नदिया के पार दे उतार-', 'अंखिया मिलाके अंखिया रोवे दिन-रतिया हो, कहीं का बतिया, भूले ना सुरतिया हो तोहार-!' हम ना खाली पहिलकी बेर भोजपुरी गीत के फिलिम में प्रवेश दियवलीं, बलुक ओकरा के स्थापितो कइलीं। जब फिलिम रिलीज भइल, त ऊ गीत जन-जन के जबान प रहलन स। फिलिम के नायक दिलीप कुमार ओह गीतन के पहिला बेर सुनिके झूमि उठल रहलन आ ओही घरी लोकभाषा के एगो फिलिम बनावे के दीढ़ निश्चयो कऽ लेले रहलन, जवन आगा चलिके 'गंगा जमुना' बनाके पूरा कइलन।"\nहमरा मन में फेरु सवाल उठल रहे, "आठ-नौ बरिस ले फिलिम लेखन का बाद, जब रउरा गीतन के धूम मचल रहे, तबे रउआं फिलिम जीवन से संन्यास काहें ले लिहनीं?"\n"ना-ना!" उहांके मूड़ी हिलावत कहलीं," एकरा के संन्यास ना कहल जा सके। अपना स्वाभिमान के गिरवी राखे के शर्त पर हमरा फिलिम मंजूर ना रहली स। कतिपय बिंदुअन पर हम समझौता ना कऽ पवलीं आ गांवें आके श्रीकृष्ण इण्टरमीडिएट कॉलेज, आश्रम बरहज (देवरिया) में जुलाई, 1952 से इतिहास के प्रवक्ता नियुक्त हो गइलीं। सन् 1980 में सेवानिवृत्ति के बाद हम फेरु भोजपुरी फिलिमन खातिर कुछ गीत लिखलीं, जवना में 'गजब भइले राम', 'चंपा-चमेली', 'ठकुराइन' वगैरह फिलिम रहली स।"\n"कविता में राउर रुझान अपने आप जागल आकि केहू के प्रेरना से?" हमरा प्रश्न प उहां के हठात् कहलीं, "हम हिन्दी के विद्यार्थी ना रहलीं, बस हाई स्कूल ले हिन्दी साहित्य पढ़ले रहलीं। फेरु हम कवि बने के होसला कइसे करितीं! बाकिर हमरा बचपने से सुर में गावे के सवख रहे। सुरीला गीतन के सुनिके सुननिहारन के नीमन लागल। तबे डॉ शंभुनाथ सिंह विद्यालय में अइलन। ऊ हमरा गांव के लगहीं के रहलन। उन्हुके कहला से हमहूं कविता लिखे लगलीं। ओही घरी महादेवी वर्मा के भाई मनमोहन वर्मा के संपादन में हस्तलिखित विद्यालय पत्रिका के शुरुआत भइल रहे, जवना में हमार पहिलकी कविता छपल रहे-\nबिखरा देना अनमोल--!\n1938 ले बीए के पढ़ाई कइला तक कविता लिखलीं। फेरु क्रांतिकारी हो गइलीं। डेढ़ साल ले जेहल के सजाइयो कटलीं। सन् 1941 में एमए (इतिहास) के डिग्री मिलल, ओकरा बाद बीटी, साहित्य रत्न कइलीं। बीए आ एमए का बीचे रचल कविता मोती बी ए के लोकप्रिय बना दिहली स। नांव का संगें बीए लिखेवाला तीन गो साहित्यकार भइलन-बाबू श्यामसुंदर दास, संतराम आ हम। ओह घरी के कवि सम्मेलन से हमरा के खूब शोहरत मिलल रहे।"\nजब कवि सम्मेलन के चरचा छिड़ल, त मोती जी के चेहरा प खुशी के भाव झलके लागल। हम उहां के कुरेदल चहलीं-"ओह घरी के कवनो यादगार कवि सम्मेलन के इयाद बा का?"\nउहांके मुसुकी काटत कहलीं, "ओह घरी के अधिकतर कवि सम्मेलन यादगार होत रहलन स। सन् 1939 में बनारस के एगो कवि सम्मेलन आजुओ मन परत बा, जवना में ओह समय के नामी-गिरामी कवि-बच्चन,श्याम नारयण पाण्डेय वगैरह आमंत्रित रहलन। हम श्रोतन का बीचे लुकाके बइठल रहलीं। तलहीं काव्य-पाठ खातिर हमार नांव पुकारल गइल। हम अउरी लुकाए लगलीं, बाकिर संयोजक हमरा के पकड़िके उठा लिहलन। मंच पर ले जाइल गइल। जब गीत पढ़े लगलीं, त अतना वाहवाही मिलल कि हम खुदे चकित रहि गइलीं। खुद बच्चन जी उठि के शाबाशी देत हमार पीठि थपथपवले रहलन। गीत के पांती रहे-\nफेरु एगो आउर गीत के मांग बेर-बेर होखे लागल रहे। तब हमरा 'वह तुम्हारा मान मानिन' गीत सुनावे के परल। सन् 1943 में सेठ आनंदीलाल पोद्दार के संयोजन में दूदिनी काव्य समारोहो के खूब इयाद आवत बा, जवना में सोना के मोहर लुटावल गइल रहे आ नेपाली, नीरज का संगहीं एह मोती बी ए पर भी सोना के मोहर के बरखा भइल रहे।"\nबाकिर धनाभाव में मोती बी ए के खूब संघर्षो करेके परल रहे। ओह दिनन के इयाद करत उहां के कहनाम रहे-"छात्र जीवन में हम दर-दर के ठोकर खइले रहलीं, पत्रकारितो कइले रहलीं। दैनिक आज,संसार, आर्यावर्त, अग्रगामी जइसन पत्रन में सहायक संपादक रहलीं। जब एमए करत रहलीं, त 'आज' (बनारस) में रात के नौ बजे से भोर के चार बजे ले कबीरचौरा में पत्रकारिता कइलीं। उहां से छूटीं त एमए के पढ़ाई करीं। तनखाह के पचीस रोपेया में से पनरह फीस में, दू रोपेया भाड़ा में, चार रोपेया एक सांझि के भोजन में हरेक महीना खरच करत रहलीं आ बाकी के चार रोपेया में मए काम निपटावत रहलीं। बाकिर फांका करहूं में मस्ती रहे ओह घरी।\nअपना कवना कृति से उहां के सभसे बेसी प्यार रहे? मोती बी ए के उद्गार रहे-"हम हिन्दी, भोजपुरी, अंगरेजी आ उर्दू में तीन दर्जन किताब लिखले बानीं। अंग्रेजी से शेक्सपिअर आ संस्कृत से कालिदास के काव्य कृतियन के हिन्दी आ भोजपुरी में काव्यानुवादो कइले बानीं। 'लव एंड ब्यूटी' में एकावन गो सानेट बा। आंसू डूबे गीत, बादरिका, पायल छम-छम बाजे, हरसिंगार के फूल, मधुतृष्णा, कवि और कविता, प्रतिबिंबिनी, अश्वमेध, कुछ गीत:कुछ कविता (सब हिन्दी कविता-संग्रह), सेमर के फूल, बन-बन बोलेले कोइलिया, भोजपुरी सानेट, तुलसी रसायन, मोती के मुक्तक (मए भोजपुरी कविता-संग्रह), रश्के गुहर, दर्दे गुहर (उर्दू काव्य) वगैरह हमार प्रिय कृति बाड़ी स।"\nहमार अगिला सवाल फूटल रहे-"ओइसे त 'समिधा' पर उत्तर प्रदेश हिन्दी संस्थान से 'राहुल सांकृत्यायन पुरस्कार', शिक्षा विभाग से आदर्श शिक्षक पुरस्कार, राष्ट्रपति पुरस्कार रउरा के मिलल रहे, तबो सरकारी पुरस्कार का बारे में राउर का नजरिया बा?"\nएह पर उहांके दू टूक जवाब रहे-"दूरदर्शन, आकाशवाणी, सरकारी भा गैर-सरकारी पुरस्कार-सम्मान में हमार कवनो आस्था नइखे रहल। ई सब कुछ अपना लोगन के तुष्ट करे आ पइसा कमाए के चालबाजी ह-बस!\n"आजु के साहित्यिक मंच का बारे में राउर खयाल? "सवाल सुनते उहां के बतवनीं-"पहिले के मंच सचमुच साहित्यिक मंच होत रहलन स। अब त सुनेवाला श्रोता, आयोजक, कवि- सभे बदलि चुकल बा। अब दक्षिणा के धियान अधिका रहेला आ कोशिश रहेला कि कइसे दोसरा के नीचा देखावल जाउ।"\n"कहल जाला कि गद्य कवि के कसउटी होला। का रउओं गद्य लिखले बानीं? एने का लिखनीं रउआं?" चाह के चुसुकी लेत मोती जी जानकारी दिहनीं-"समय-समय पर हमहूं गद्य लिखले बानीं। गद्य के हमार किताब बा- 'इतिहास का दर्द '। घनानंद, बोला, रसखान के पुस्तक के लमहर-लमहर भूमिका लिखले बानीं। एने आत्मकथा लिखत रहलीं, जवना के प्रकाशन देवरिया के पत्र में धारावाहिक रूप से होत रहे।"\nहम दुखी मन से पुछनीं, "राउर विपुल साहित्यिक देन के देखिके अइसन लागत बा कि राउर सार्थक मूल्यांकन अब ले ना हो पावल। आजु के आलोचना का बिसे में राउर का विचार बा?" बेगर लाग-लपेट के उहांके कहनाम रहे-"आजु के आलोचना गोलबंदी के शिकार होके रहि गइल बा। अब आलोचना कृति के पढ़िके ना, कृतिकार के पहुंच आ ओकरा से होखे वाला घाटा-मुनाफा के धियान में राखिके होत बा।"\nहमार एगो अउरी उत्सुकता रहे -"जवना तरी फिलिम में रउआं सबसे पहिले भोजपुरी गीत लिखनीं, ओह किसिम के भोजपुरी साहित्यो में का कवनो प्रयोग कइले बानीं?\nउहांके तपाके से जवाब दिहनीं-"जरूर!'बन-बन बोलेले कोइलिया' में रउआं हमार प्रयोग देखि सकींले। ई लोकसंगीतिका के संग्रह ह, जवन आकाशवाणी इलाहाबाद (अब प्रयागराज) के केशवचंद्र वर्मा के निहोरा पर 'फोक ऑपेरा' का रूप में लिखल गइल रहे। ई भोजपुरी के पहिल प्रयोग रहे।"\n"आजु कविता के का हाल बा?" सुनते उहांके भावुक हो गइनीं-"आजु के अधिकांश कवितन में काव्यात्मकता सिरा से गायब बा। बाकिर जब कबो हमरा नीमन कविता मिलेला, हम जरूर पढ़ेलीं। हम हरदम कविता के तलाश में रहेलीं-खाली छंद, गीत आ लए में ना, एकरा हर रूप में। लिखे से हमार मन कबो थाकेला ना, काहें कि लेखने हमरा खातिर जिनिगी बा-\nहम कविता के परेमी हईं आ आखिरी सांस ले कविता के प्यार करत रहबि, ओकरा के जीयत रहबि।"\nकृषि के साझा संस्कृति पर 'कटिया के सुतार' का बहाने उहांके विचार रहे-\nउहांके 'चिरई हो चिरई' के पांती रहे-\n« डुमराँव के साहित्यिक सपूत शैदाजीआदि शंकराचार्य के अमर योगदान »


वनप्लस7128GB Price in India, Full Specs - 17th June 2021 | Digit\nवनप्लस7128GB\n29,950 Available at2Store\nPrice : 29,950 (onwards) Available at2Store\nCurrent Best Price of वनप्लस7128GB is ₹ 29950\nवनप्लस7128GB Specifications\nमॉडल : OnePlus 7\nरंग : Mirror Gray, Red\nउत्पाद के नाम : OnePlus 7\nपिछे वाला कैमरा मेगापिक्सेल : 48 + 5\nहटावे वाला स्टोरेज (बा की ना) : NA\nवनप्लस7128GB Brief Description\nवनप्लस7128GB Smartphone 6.4 -इंच स्क्रीन Optic AMOLED के साथ आवेला, जौना के रेज़ल्यूशन 1080 X 2340 पिक्सल तथा पिक्सल घनत्व 402 पर इंच बा | फोन 2.84 Octa कोर प्रोसेसर से संचालित बा और एकर रैम 6GB बा. वनप्लस7128GB Android 9.0 ओएस पे काम करेला.\nवनप्लस7128GB Smartphone May 2019 मे लॉंच भईल रहे|\nफोन Qualcomm Snapdragon 855 प्रोसेसर से संचालित बा|\nवनप्लस7128GB मे कनेक्टिविटी के तरीका बा : ,GPS,Wifi,HotSpot,Bluetooth,\nफोन मे प्रमुख कैमरा 48 +5मेगा पिक्सेल शूट करे वाला बा|\nवनप्लस7128GB के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|\nवनप्लस7128GB Price in India updated on 23rd May 2019\nवनप्लस7128GB Price In India Starts From Rs. 29950 The best price of वनप्लस7128GB is Rs. 29950 on Tatacliq, which is 0% less than the cost of वनप्लस7128GB on Amazon Rs.29999.This Mobile Phones is expected to be available in 64GB,128GB,256GB variant(s).


भोजपुरी विशेष – कोरोना के टाइम आ असो के बलिया ददरी मेला में .... Bhojpuri special how is dadri mela of ballia in this corona time– News18 Hindi\nभोजपुरी विशेष – कोरोना के टाइम आ असो के बलिया ददरी मेला में\nबलिया के ददरी मेला अबकी रस्म अदायगी भर रहि गइल हा.\nबलिया के कई चीज बहुत मशहूर ह. ओकरा में ददरी मेला बहुत खास ह. असली में इहे मेला ह, जहांवा से जे जवन चाहेला उ ओकरा मिलेला. केहू आपन जानवर बेचेला, केहू कीनेला. केहू घर परिवार खातिर समान किनेला, त केहू खातिर इ खाली घूमे आ लोगन से मिलेके मौका होला. खेती-किसानी से लेकर घर-दुआर आ मन करे तो सर्कस, मुशायरा -कवि दरबार सब एके जगह.\nLast Updated : December 01, 2020, 17:07 IST\nएह साल बलिया के ददरी मेला लागी कि ना लागी, एपर बड़ा एनो-ओने भइल हा. बाकिर बाद में लोग तय कइल हा कि मेलवा लगाइ दिहल जाउ. भीड़ प कंट्रोल राखल जाई. आखिर ददरी के बड़ा महातम ह. कातिक के पुरनवासी के असनान के संगे शुरू होखे वाला मेला एक महीने से भी ढेर चलेला. अइसे त पशु मेला पहिलहीं शुरू हो जाला. इ बात प्रशासन पर भारी परल हा अउर धरना-अनशन के दबाव में मेला लागि गईल बा. सरकार अउर प्रशासन के जोर बा कि कोरोना से बचे के उपाई कइल जाऊ. इ कहां तक सफल होई, राम जानसु. बाकिर मेलवा लागल बा त एहू साले एकर धूम शुरू हो गईल बा. ददरी मेला पर कुछ समय पहिले एगो गीत आइल रहे, ऊ गानवा एह साल के मेला पर फिट बईठत बा-\nअसो के ददरी में बलिया अइब कि ना अइब\nऐ पियऊ मेला घूमइब कि ना अइब ...\nलागल रही जिंनीगी के झमेला बलम जी\nचलीं ना घुमा दीं हमके मेला बलम जी\n... जाता देखे रोज, रेला बलम जी.\nउऔरतिया के ई सवाल पहिले ए अरथ में रहल हा कि सभे मेला जात बा. तुहूं आव त ददरी चलल जाउ. अब कोरोना में एकर अरथ इहे निकाले के चाहीं कि एह महामारी में मेला के का हाल रही. अइसे जानकार लोग त इहे कहते बा कि चुनाव अउर मेला के आगे महामारियो पानी भरी. ई ददरी के मेलवा अइसने हवे कि कमाए खातिर देस-परदेस गइल लोग साल में जरूर आवे ला. असल में एह मेला के दुगो हिस्सा होखे ला- एगो असनान के पहिले दस दिन मवेशी के खरीद-बिक्री और दुसरका पुरनवासी के बाद त पनरह (15) दिन तक खेल-तमाशा, खाईल पियल अउर तरह तरह के सामाना के बेसाही. जाड़ा शुरू भईल बा. केहू के कंबल, ऊनी शाल, कोट- सदरी अऊर ऊनी सलवार समीज कीने के बा. केहू के बेटा-बेटी के बियाह बा त एह मेला में तरह-तरह के साड़ी-कपड़ा, बेटी के बिदाई के सामान मिल जाला. दूर-दूर से आईल दोकानि से घरेलू सामान जईसे तेल-मसाला-अंचार तक एह मेला में मिले ला. अंचार बनावे खातिर नींबू - बड़का मरीचा चाहीं, तवने एहि जा होला.\nभोजपुरी विशेष - सद्भाव के नगरी ह काशी, कबीर के शहर में बाबा नानक के गुरुबाग भी\nआदमी से पहले पशु मेला चलेला\nददरी मेला के कमाल त ई बा कि पशु मेला से लेके दोसर हाट-बाजार कुल्हि एक से एक होला. देखीं ना पुरनवासी के पहिले पशु बाजार लाग गइल. जिला में बांसडीह तहसील के सुरहियां गांव से एक लाख रुपया के गाइ आइल रहलि हा. इ गाइ 24 घंटा में 24 लीटर दूध देले. बनारस के आदमपुर निवासी इत्ते सरदार यादव हरियाणा से एक दर्जन भंइसि लेके पहुंचल रहले हा. अइसन लोग हर साल आपन गाइ-गोरू लेके आवेला. एह में पंजाब अउर बंगाल के पशु व्यापारी भी शामिल होला.\nपशु मेला के बाद खास हलचल वाला चरखी-कठघोड़वा, सर्कस में मौत के कुंआ अउर जादू वाला हलचल भी पुरनवासी के संगे शुरू हो गईल बा. तरह तरह के हाट-बाजार एके जगहि लागी त सामानो खूब आवे ला. रोज-रोज के बाजार से सास्ता भी मिलेला. खास बात इहो बा कि ऊनी कपड़ा के दोकानि बाड़ी सन, त खूब दूर ले ऊहे मिली. दोसर कपड़ा चाहीं त ओकर दोसर पटरी बा. आ मीना बाजार के ते कहहि के का बा. जवन सामान औरति अपना घर के मरद से ना मंगा सकेली सनि, तवन झुंड बनाके खुदे मेला में खरीदे ली सनि. आखिर एहि खातिर ता गनवा में ई कहल गईल बा-\nबड़ि दुरि ले लागे ला हई मेला देख भारी\nदेखे खातिर जात बाड़ि गनेश जी के साली.\nमेला मिलेजुले के भी बहाना होखे ला. जेकर घर नजदीक बा, नवका पतोहि अपना नईहर के लोगन के बोलावे ली, पुरनिया दादी-काकी भी गंगा नहाए खातिर भाई-भतीजा के परिवार के बोलावा भेजे ला. लोक-जीवन के ई नजारा गाना-गवनई में त मिलबे करे ला-\nकरे तू अईह पुरनवासी असनान हो\nगेटवा पर भिरगू जी के करे के मिलान हो.\nमेलवा के टाईम पर हंसी-मजाक के रिश्ता भी एखाला फेरू से याद आवे ला. मेला में मिले के कहानी तरह-तरह से सुनावल जात बा-\nचल सढुंआइन घुमा दी मेला ददरी,\nखाए के जिलेबी चाट, खाके मन के ताजा.\nचरखी पर चढि के लिहल जाइ माजा.\nजवन होखे, ददरी मेला ह, जवना में रेला बा-ठेला बा, मेला संभारे के पुलिस प्रशासन के झमेला भी बा. बाकिर कईसे भुला जाइल जाऊ के एहमें छोट बड़, सभका खातिर खेला भी बा. सबसे बड़ बात ई कि पुरान समय से पुरनवासी के असनान खातिर गंगा नहाये आवे वाला औरति-मरदे लोग मेला के जरि ह. साफ बूझा ता कि ई असननवे मेला के कारन ह. नहाये आवे वाला लोगनि के भीड़ देखि के बेवसायी लोग के दिमाग खुलल होई कि व्यापार कई लिहल जाऊ. अब बलिया नगर पालिका अउर मेला से जुड़ल गांव पंचायतन तक के मेला से चुंगी- टैक्स मिले ला. धरम अऊर ओकरा खातिर भीड़ में व्यवसाय के गजब संजोग होखबे करेला. एह ददरी मेला पर इयाद रखे लायक बा कि ददरी मेला भिरूग बाबा के चेला दरदर मुनी के नाम पर लागे ला. भिरूग मंदिर में दरदर मुनि के मूर्ति भी देखल जा सकेला. जहां अतना कुल्हि बा, ओकरा के देखे खातिर औरति लोग अपना मरद के इयादि दियइबे करी-\nऐ पियऊ मेला घूमइब कि ना अइब\nदरदर मुनी भिरगू जी के अस्थल हवे पावन\nए पिया बात हमार मनब कि ना मनब\nपिछिला साल के वादा तू पुरउब कि ना अइब.\nत पिछिला साल के वादा पूरा करे खातिर एहू साले बहुते लोग ददरी जात बा. धियान रखीं सभै कि एह साल कोरोनवा बा, तनी बचिए के.


दलाई लामा – टटका खबर\nतिब्बत से जान बचा के भागल आ भारत में शरण लेबे वाला बौद्ध धर्मगुरू दलाई लामा आजु शरणार्थी धर्म के सीमा लाँघ दिहलन. दलाई लामा के एगो बयान सामने आइल बा जवना के भारत के घरेलू राजनीति में दखल मानल जा सकेला. दलाई लामा बिहार में महागठबन्हन के जीत पर खुशी जाहिर कइले बाड़न आ


‘प्यार झुकता नहीं’ से भोजपुरी परदा पर आवत बाड़े शैलेश सिन्हा – Anjoria\nयशी फिल्मस् प्रा. लि के बैनर तले बनत निर्माता अभय सिन्हा के फिलिम ‘प्यार झुकता नहीं’ से भोजपुरी परदा पर एगो अउर नायक शैलेश सिन्हा के इंट्री होखत बा. असलम शेख निर्देशित एह फिलिम में शैलेश अभिनेता खेसारीलाल यादव के साथे नजर अइहें. एह फिलिम में शैलेश क नायिका बाड़ी भोजपुरी के चर्चित अभिनेत्री अक्षरा सिंह.\nगढवा (झारखण्ड) के रहे वाला शैलेश बचपने से फिलिमन के शौकीन रहलन आ अब परदा पर अइला क साथे इनकर सपना पूरा होखत बा. एह फिलिम में शैलेश आ अक्षरा पर एक से बढके एक दृश्य आ गाना फिलिमावल गइल बा. शैलेश के एक्शनो बा एहमें. पहिलके फिलिम अभय सिन्हा के बैनर के मिलल शैलेश आपन सौभाग्य मानत उनुका के धन्यवाद देलें.\nवइसे एह फिलिम के मुख्य नायक खेसारीलाल यादव आ नायिका स्मृति सिन्हा हई.


मकेर – टटका खबर\nनाबालिग लइकी से ओकर चचिया दादा कुकर्म कइलसि\nछपरा 12 नवम्बर (वार्ता) सारण जिला के मकेर इलाका के डाडलपुर गांव से पुलिस एगो पाँच साल के लइकी से कुकर्म करे वाला ओकरा चचिया दादा के गिरफ्तार कइलसि. पुलिस से जानकारी मिलल कि डाडलपुर गाँव के रिटायर्ड सैनिक राजकिशोर सिंह अपने चचेरी पोती से दुष्कर्म कइलसि जवना आरोप मे ओकरा के गिरफ्तार कइल गइल\nजेनरेटर का करेंट से बाप बेटा के मौत\nसारण जिला के मकेर थाना इलाका में भाथा गाँव में एगो बिआह का मौका पर जेनरेटर से बिजली सप्लाई होत रहुवे. गाँवे के बिंदा ठाकुर आ उनुका बेटा बादल ठाकुर के मौत एह जेनरेटर के करेंट का चपेटा में पड़ला से हो गइल. बादल ठाकुर के पाँच साल के एगो बेटीओ के करेंट लागल बा


Kargil War completes 22 years, read and know how Indian Army defeated Pakistan Bhojpuri: Kargil Vijay Diwas के 22 साल पूरा, पढ़ीं कइसे भारतीय फौज से हारल पाकिस्तान – News18 Hindi\nBhojpuri: Kargil Vijay Diwas के 22 साल पूरा, पढ़ीं कइसे भारतीय फौज से हारल पाकिस्तान\nआज 26 जुलाई के कारगिल विजय दिवस के 22 साल पूरा हो गइल. सन 1999 में कारगिल विजय भारतीय सैन्य ताकत के शान में एगो अउरी सितारा जोड़ देहलस. कारगिल में भारतीय सेना के ओर से बहादुरी से लड़ल गइल ई युद्ध विश्व के कठिनतम युद्ध में से एक रहे.\nLast Updated : July 26, 2021, 13:27 IST\nभारत शुरुए से शांतिप्रिय देश रहल बा आ संयुक्त राष्ट्र के पीसकीपिंग मिशन में अगुआ भी बा. अपना इहाँ के जवान पहिले केहू के छेड़ेला ना आ जदि केहू छेड़ देव त ओकरा के छोड़ेला ना. भारत गणतंत्र राज्य बनला के बाद से आज ले कवनो भी देश पर पहिले हमला नइखे कइले. बाकिर जब भी उकसावल गइल बा त ओकरा के मुंहतोड़ जवाब देले बा.\nआज 26 जुलाई के कारगिल विजय दिवस के 22 साल पूरा हो गइल. सन 1999 में कारगिल विजय भारतीय सैन्य ताकत के शान में एगो अउरी सितारा जोड़ देहलस. कारगिल में भारतीय सेना के ओर से बहादुरी से लड़ल गइल ई युद्ध विश्व के कठिनतम युद्ध में से एक बा. 16 से 17 हज़ार फीट के ऊंचाई पर पहाड़ के पीछे छुपल पाकिस्तानी घुसपैठियन से लोहा ले रहल भारतीय जाँबाज सिपाही बहुत हिम्मत अउरी योजना से विजय पवलें. ई युद्ध 60 दिन तक चलल. मई में शुरू भइल लड़ाई जाके जुलाई में खतम भइल. पाकिस्तान के नापाक सैनिकन के पीछे लौटे पर मजबूर कर देबे वाला भारत आपन 527 गो बहादुर लाल के खो देहलस. पाकिस्तानी सेना के भी जान माल के बहुत बड़ नुकसान उठावे के पड़ल. माइनस 10 डिग्री तापमान में आर्मी के सहायता करे खातिर वायु सेना भी आइल. थल सेना एह मिशन के नाम ऑपरेशन विजय रखलस, वायु सेना सफेद सागर रखलस आ जल सेना ऑपरेशन तलवार.\nकारगिल युद्ध से पहिले पाकिस्तान अउरी भारत के 1971 में युद्ध भइल, जवना में पाक बुरा तरह हारल. ओकरा बाद के कुछ साल तक उ शांत बइठल रहल. 1980 के दशक में सियाचिन ग्लेशियर पर सैन्य चौकी के निर्माण के लेके भारत अउरी पाकिस्तान के सेना के बीच झड़प भइल रहे. ओकरा बाद नब्बे के दशक में कश्मीर में अलगाववादी ताकत पनपे लागल आ पाकिस्तान ओकरा के शह देबे लागल. जेकरा चलते घाटी में संघर्ष के माहौल बने लागल. एने दुनू देश परमाणु परीक्षण भी करत रहे. भारत अउरी पाकिस्तान के बीच माहौल बिगड़त रहे. फरवरी 1999 में लाहौर समझौता भइल ताकि दुनू देश के बीच शांति कायम होखे. बाकिर हर बेरी लेखां एहू बेरी दगाबाज पाकिस्तान धोखा देबे के तइयारी करत रहे. द्विपक्षीय समझौता के अनुसार ठंड में बटालिक सेक्टर के ऊँच चोटियन पर केहू के भी जाये के इजाजत ना रहे. बाकिर सैकड़न के संख्या में पाकिस्तानी घुसपैठी पिघलत बर्फ के फायदा उठा के भारतीय नियंत्रण सीमा में घूस गइलsसन आ चुपके-चुपके चारु ओर फइल गइलsसन.\nजब आपन याक खोजत एगो गड़ेरिया देहलस घुसपैठ के सूचना\nमई महीना के बात ह. कारगिल जिला के द्रास शहर से लगभग 150 किमी दूर घरकोन गाँव के रहे वाला गड़ेरिया ताशी नामग्याल के याक भूला गइल. ताशी अपना याक के खोजत-खोजत एगो पहाड़ पर चढ़ गइलें. उनका लगे दूरबीन भी रहे, जब ओसे देखलें त उनके पहाड़ पर एगो रास्ता बनल लउकल. ओह बेरा बहुते बर्फ जमल रहे. उनका बुझाइल कि कहीं याकवा के चलते राह बनल होखे. बाकिर उ देखलें कि ऊपर एगो तिब्बती मंदिर के लगे कुछ आदमी बइठल बा आ पत्थर तूरत बा. पहिले त उनका लागल कि सेना के जवान होइहें बाकिर कुछ देर ओहिजा रुकला के बाद उनका कुछ गड़बड़ बुझाइल आ उ चुपके से नीचे चल अइलें. नीचे आके उ सीधे आर्मी से जाके एकर सूचना दे देहलें. उ जवान ई बात आगे पहुंचवलस. जब सेना के एगो दल ताशी के दिहल जानकारी के जाँच करे गइल त सैकड़ों घुसपैठियन के देख के उ भी हैरान हो गइल. पाकिस्तान धोखा से नियंत्रण के एह पार आपन नापाक कदम रख देहले रहे. ओह बेरा कारगिल में मात्र एके गो ब्रिगेड रहे आ संचार के साधन भी सीमित रहे. जल्दी-जल्दी एकर सूचना ऊपर तक गइल. फेर कुछ दिन बाद भारत के तरफ से घुसपैठियन के खदेड़े के मिशन चालू भइल.\nपाकिस्तान खूब कोशिश कइलस बाकिर भारत के आगे घुटना टेक देहलस\nमई महिना में घुसपैठी लगभग 160 किलोमीटर लमहर पहाड़ के रेंज पर जम गइल रहलsसन. पाकिस्तान पूरा योजना अउरी तइयारी के साथे आपन सेना भेजले रहे. एह पर्वत समूह के सामने से लेह अउरी श्रीनगर के जोड़े वाला राष्ट्रीय राज्यमार्ग 1 गुजरेला. पाकिस्तान के ओह पर भी नजर रहे. भारत के तरफ से जवाबी कार्रवाई शुरू भइल आ जून में बाल्टिक रेंज के दू गो चौकी पर भारत के वापस कब्जा हो गइल. वायु सेना युद्ध में उतर गइल रहे आ दुश्मन के पोस्ट पर ताबड़तोड़ बमबारी करत रहे. पाकिस्तान एनएच 1 पर बमबारी करे लागल. एह मार्ग के लगे तोलोलिंग पर्वत समूह पर भारत के सिपाही लगातार संघर्ष के बाद कब्जा कर लेहलें. ई एह युद्ध के बड़हन उपलब्धि रहे. पहिले पाकिस्तान एह युद्ध के बारे में कहलस कि घाटी के अलगाववादी ई युद्ध लड़त बाड़ें, एमें हमार कवनो भूमिका नइखे. बाकिर जब भारत कुछ दुश्मन सिपाहियन के पाकिस्तानी सेना से संबंधित डॉक्यूमेंट जारी कइलस अउरी पाकिस्तान के सेनाअध्यक्ष परवेज़ मुसर्रफ आ मुख्य सैन्य अधिकारी अजीज खान के बीच बातचीत के इन्टर्सेप्ट साझा कइलस त पूरा दुनिया जान गइल कि ई पाकिस्तान के धोखा से भरल चाल बा. पाक पर बाहरी प्रेशर भी रहे आ ओकर सेना पर भारतीय जवान बिजली के तरे बरसत रहलें. जेकरा चलते पाकिस्तानी सेना के पाँव उखड़ गइल आ उ धीरे-धीरे पोस्ट छोड़ के लौटे लगलें आ भारत ओहपर कब्जा करत गइल. फेर 12 घंटा के भीषण युद्ध के बाद आगे के पोस्ट टाइगर हिल भी कब्जा में आ गइल. धीरे-धीरे भारत सब पोस्ट पर वापस आपन कब्जा करत गइल. 26 जुलाई के कारगिल युद्ध के खतम होखला के अधिकारिक घोषणा भइल आ ऑपरेशन विजय के सफल करार डिआइल.\nएह युद्ध में भारतीय सेना के एक से एक बहादुर सिपाही आपन जान के बाजी लगलवें. ग्रेनेडियर योगेंद्र सिंह यादव, राइफलमैन संजय कुमार, मेजर राजेश सिंह अधिकारी, कैप्टेन मनोज कुमार पांडे, कैप्टेन विक्रम बत्रा, कैप्टेन अनुज नैय्यर अउर कुछ अन्य शूरवीर के सेना के उच्च सम्मान से नवाजल गइल.\nकारगिल युद्ध पर कई गो हिन्दी फिल्म बनल बाटे\nकारगिल युद्ध पर कई गो हिन्दी में फिल्म बनल. पूरा युद्ध के सिलसिलेवार तरीका से दर्शावत जे पी दत्ता डॉक्यू-ड्रामा शैली में सवा चार घंटा के फिल्म ‘एलओसी - कारगिल’ बनवलें. साल 2003 में ही रवीना टंडन के फिल्म ‘स्टम्पड’ आइल जवन कारगिल युद्ध के काल में भारत पाकिस्तान के बीच हो रहल क्रिकेट मैच के पृष्ठभूमि पर आधारित रहे. ओहि साल कैप्टेन अनुज नैय्यर के शहीद भइला के बाद उनके माता-माता के संघर्षपूर्ण जिनगी पर फिल्म धूप बनल. 2004 में रितिक रोशन के फिल्म लक्ष्य आइल जवन एगो निकम्मा आदमी के सेना में भर्ती हो गइला के बाद ओकर हृदय परिवर्तन आ देशभक्त बनला के कहानी रहे. साल 2011 में शाहिद कपूर अउरी सोनम कपूर के फिल्म मौसम आइल जवना के बैकड्रॉप में कारगिल युद्ध रहे, फिल्म में लव-ऐंगल रहे. पिछला साल 2020 में पंकज त्रिपाठी आ जान्हवी कपूर के फिल्म ‘गुंजन सक्सेना - द कारगिल गर्ल’ रिलीज भइल. हालांकि अइसन ऐतिहासिक महत्व वाला युद्ध पर बनल एह में से एको फिल्म कवनो खास प्रभाव ना पैदा कइलस आ ना ही सफल साबित भइल. एह साल 12 अगस्त के विक्रम बत्रा के जीवन पर सिद्धार्थ मल्होत्रा के फिल्म ‘शेरशाह’ रिलीज होखे वाला बा.\nकारगिल युद्ध पर हमार भोजपुरी कविता\nकारगिल आ अन्तरात्मा\n( कारगिल मोर्चा पर विदा करत नई नवेली दुलहिन के अन्तरात्मा )\nलवटब त चौठारी होई\nजाई प्रियतम कर्मक्षेत्र में\nपौरुष के इजहार करी\nदुश्मन आइल, सीमा भीतर\nदुश्मन के संहार करीं.\nघूंघट में मत झाँकी रउरा\nझाँकी हमरा हियरा में\nदेखीं, कइसन-कइसन झांकी\nदेश-प्रेम के, जियरा में\nहृदयेश्वर! हे प्राणेश्वर\nहमरा मन के श्रृंगार करीं\nपापी आइल सीमा भीतर\nपापी के संहार करीं.\nविजयपताका फहरावे में,\nगौरव गरिमा के सुख बा\nकायर-कर्मविमुखता में त,\nसमझी, बस दुखे-दुख बा.\nसीमा पर हमनी के सेना\nदुश्मन पर भारी होई\nकरगिल से लवटब, तबहीं\nहमनी के चौठारी होई.\n(शहीद बाप के अन्तरात्मा)\nथूथून थूरल मजबूरी बा\nबढ़ जा बेटा लाहौर तक\nदुश्मन के ठप्पा-ठौर तक\n'काहे कि अइसे मानी ना,\nऊ दुष्ट जीव पहचानी ना.\nऊ रह-रह के खोदियावत बा\nबेमतलब बात बढ़ावत बा\nलतियावल बहुत जरूरी बा\nघर का भीतर ले जाके\nसुधियावल बहुत जरूरी बा\nनक्शा से नाँव मिटा के.\nऊ थेंथर हऽ अभिमानी हऽ\nऊ दगाबाज खनदानी हऽ\nऊ पौरुष के ललकारत बा\nऊ झूठे शान बधारत बा\nऊ रहल सदा से हारत बा\nतबहूँ त करत शरारत बा\nजे खोल ओदि याराना के\nपीछे से भोंकत छूरी बा\nओकरा ला इहे जरूरी बा\nथूथुन थूरल मजबूरी बा.\n( शहीद दादा के अन्तरात्मा )\nखाक करऽ नापाक पाक के\nखाये के त ठीके नइखे\nतबो ऊ टेटियात बा.\nकारगिल में बिल बनाके\nसुननी हऽ..केकियात बा.\nभाड़ा के टट्टू का बल पे\nका-का-दो मिमियात बा\nओह पिल्ला पर...ओकरे पिल्ला\nकाहे दो खिसियात बा.\nमादा बनिके पोंछ उठवले,\nकई दुआरी छिछिआइल\nचारा ना डालल केहू त\nपता चलल अवकात बा.\nभावुक हियरा भारत के\nजीतल जमीन जे दान करे\nऊ का बोली...लंगटे नाचब\nओकरा इहे बुझात बा.\nएह से ओकर भरम मिटावल\nभारत के मजबूरी बा.\nखाक कइल नापाक पाक के,\nबेटा बहुत जरूरी बा.\n( कोख लुटाइल महतारी के अन्तरात्मा )\nबबुआ रे ...\nई देश-विदेश काहे बनल\nकाहे बन्हाइल बाँध सरहद के.\nदुनिया के ऊपर,\nएके गो छत .........आसमान\nआ एके गो जमीन....धरती\nके कइलस टुकड़ा-टुकड़ा...?\nझगड़ा के गाछ के लगावल.....\nके बनावल नफरत के किला ?\nका दो 'धरती' माई हई\n…………माईयो टुकी-टुकी ?\nलड़े वाला भाईये नू ...... दूनू देशभक्त.\nदेशभक्ति माने...भाई के खून...बहिन के शीलहरण ..\n….माई के कोख लूटल... भउजी के मांग धोअल....\nहाय रे हाय....खून के धारा.\nमानवता के राग ध के रोये के नामे देशभक्ति ह...का रे बबुओ .\nलोग कहता कि हमार कोख लुटाइल नइखे….


गुजरात के मुख्यमंत्री नरेन्द्र मोदी के इन्टरव्यू – Anjoria\nJul 13, 2013 नरेन्द्र मोदी के इन्टरव्यू\nसमाचार एजेन्सी रायटर के काल्हु गुजरात के मुख्यमंत्री नरेन्द्र मोदी के दिहल इन्टरव्यू राजनीति आ मीडिया में हलचल मचा के रख दिहलस. बेबात के बात के अतना बखेड़ा खड़ा कर दिहल गइल कि जरूरी लागत बा कि ओह इन्टरव्यू के जानकारी सभका होखे के चाहीं जेहसे कि पोसुआ मीडिया आ छद्म सेकूलर पार्टियन के हवाबाजी आ हल्ला का बीच साँच मत भुला जाव.\nगुजरात दंगा पर\nअगर हम कुछ गलत कइले रहतीं तब हमरा अफसोस होखीत. एह मामिला में सुप्रीम कोर्ट के बनावल टास्क फोर्स हमरा के बेदाग बतवले बा.\nअगर केहू गाड़ी चलावत होखे, भा पाछा बइठल होखे आ गाड़ी से कवनो कुत्ता के बच्चा कचरा जाव त बहुत दुख होला. होला कि ना? अगर हम मुख्यमंत्री बानी, भा ना बानी, हम एगो इंसान त हइए हईं. अगर कहीं कुछ खराब होखत बा त स्वाभाविक बा दुख भइल.\nहमरा ला धर्मनिरपेक्षता के मतलब ह राष्ट्र सबले पहिले. हमरा पार्टी के दर्शन ह सभका ला न्या तुष्टिकरण केकरो ना. इहे हमार धर्मनिरपेक्षता ह.\nनरेन्द्र मोदी हिन्दू राष्ट्रवादी नेता हउवे कि व्यापारमुखी मुख्यमंत्री ?\nहम राष्ट्रवादी हईं. हम देशभक्त हईं. एहमें कुछउ गलत नइखे. हम जनमजात हिन्दू हईं. कुछउ गलत नइखे. से हम हिंदू राष्ट्रवादी हईं. हँ रउरा कह सकीलें कि हम हिन्दू राष्ट्रवादी हईं काहे कि हम जनम से हिन्दू हईं.\nतानाशाही सुभाव के होखे का सवाल पर\nअगर रउरा अपना के नेता मानत हईं त रउरा निर्णायक होखे के पड़ी.\nआलोचना बर्दाश्त करे का सवाल पर\nहमनी किहाँ लोकतंत्र ह. एहीजा सभे के अधिकार बा आलोचना करे के. आलोचना के हम स्वागत करीलां बाकिर बेबुनियाद आरोप के खिलाफ हईं.\nविभाजनकारी होखला का सवाल पर\nलोकतंत्र के मूल सुभाव होला विभाजन के. अगर सभे एके दिशा चले त का रउरा ओकरा के लोकतंत्र कहऽब ?\nअल्पसंख्यक के संगे ले चलला का सवाल पर\nहम मतदाता के बाँटल पसंद ना करीं. लोकतंत्र में मजहब के हथियार ना बनावे के चाहीं. हमरा ला सभे बराबर बा चाहे ऊ कवनो मजहब के होखे.\nपूरा इन्टरव्यू अँगरेजी में एहिजा पढ़ल जा सकेला.


बतकुच्चन – १९ – Anjoria\nजुलाई 17, 2011 बतकुच्चन\nआजु जब हम ई बतकुच्चन लिखे बइठल बानी त खबर चल रहल बा कि सुप्रीम कोर्ट करिया धन पर स्पेशल जाँच दल बना दिहले बिया. ओकर कहना बा कि सरकार बिना खरकोंचले कुछ करत नइखे. हँ हँ मानत बानी सुप्रीम कोर्ट के आदेश में खरकोंचल शब्द नइखे बाकिर मतलब त इहे बा. ई खरकोंचल अंगरेजी के पोक भा खोदल से फरका हवे. पोक कइला में भा खोदे में बस सामने वाला के उकसावे के मकसद रहेला. बाकिर नोकिला सिरा वाला लकड़ी भा बाँस के खरकोंचाह टुकड़ा से खोदला के खरकोंचल कहल जाला. खरकोंचाह माने जवना से खरकोंच पड़ जाव. एही खरकोंच के छोटहन रूप हिन्दी में इस्तेमाल कइल जाला जवना के खरोंच कहल जाला. अब खरोंच से खरकोंच बनल कि खरकोंच से खरोंच एह पर कुछ लोग सवाल उठा सकेला, खास कर के ऊ लोग जे भोजपुरियन के खरकोंचे में माहिर होले. एक से एक फूहड़ गीत हिन्दी सिनेमा में देखावल जाले बाकिर कहेला लोग कि भोजपुरी सिनेमा बहुते फूहड़ हो गइल बा. खैर अबही हम विषय बदलल नइखी चाहत. त अब सुप्रीम कोर्ट के खरकोंचला से सरकार के देह पर खून छलछला गइल बा आ विपक्षी दल ओह खून के गंध से जीभ लपलपावल शुरु कर दिहले बाड़न. अगर ओह लोग के बस चलीत त एह सरकार के धकिया के सत्ता के कहिये हथिया लिहले रहीत लोग. गनीमत बा कि ओह लोग के सपना पूरा होखे में अबही देरी बा. हँ त खरकोंच आ खरोंच के विवाद में एगो अउरी बात याद आ गइल. बहुते लोग के ई भरम बा कि भोजपुरी हिन्दी से निकलल भाषा हियऽ. कुछ लोग जे तनी नरम होला से भोजपुरी आ हिन्दी के बहिन बता देला. बाकिर एहिजा ई साफ कर दिहल हम जरूरी समुझत बानी कि भोजपुरी हिन्दी से एकदम अलगे बढ़ल बिया. हिन्दी त बहुते बाद के भाषा हियऽ. भोजपुरी के जनम हिन्दी से बहुते पहिले हो चुकल रहे बाकिर राजनीति का खेल में हिन्दी भारी पड़ल आ ऊ बहुते आगा निकल गइल. जइसे कि हिन्दुस्तान आ जापान के करीब करीब एके साथ आजादी मिलल रहे बाकिर देखीं आजु जापान कहवाँ बा आ हिन्दुस्तान कहवाँ !


कैटरीना के राह धइली पाखी – Anjoria\nभोजपुरिया दर्शकन का दिल के धड़कन पाखी हेगडे बालीवुड अदाकारा कैटरीना कैफ का नक्शेकदम पर चल निकलल बाड़ी. जवना तरह से बालीवुड में कैटरीना के छवि हॉट एक्ट्रेस से ले के परफारमेंस एक्ट्रेस के बा ठीक ओही तरह भोजपुरी सिनेमा में पाखी के छवि बनत जा रहल बा. पाखी अपना आवेवाली भोजपुरी फिलिम हमरा माटी में दम बा में ठीक वइसने किरदार कर रहल बाड़ी जइसन प्रकाश झा के फिलिम राजनीति में कैटरीना के रहुवे.\nजब हमरा माटी में दम बा के स्टिल्स जारी भइल त पाखी के लुक आ हाव भाव देख राजनीति के कैटरीना याद आ गइली. उनकर ऊजर साड़ी, हाव भाव, आ अंदाज पूरा बतावत बा कि उ कवनो राजनेत्री हई. अपना कई गो फिल्मन में सेक्सी हॉट लुक दे चुकल पाखी अब अपना परफारमेंस के देखावल चाहत बाड़ी. एह बाबत जब पाखी से पुछल गइल त बतवली कि ई किरदार सामाजिक शोषण का खिलाफ आवाज बुलंद करत बिया आ अपना टीम का सहयोग से समाज के दिशा बदल देत बिया.\nपाखी इहो कहली कि ई मत समुझीं कि हम बस सेक्सी हॉटे रोल कर सकेनी, हम परफारमेंसो वाइज किरदार ओतने बढ़िया से कर सकेनी. हम क्यूट गुड़िया से ले के गंभीर अदाकारा तक हईं आ ई देखा दिहल चाहत बानी.\nPrevious Post: केने बाड़ी सीता (पहिला खण्ड)\nNext Post: Pakhi follows Katrina Kaif